Švecová považuje konanie Harabina v kauze sýkorovcov za neštandardné

Senát pod jeho vedením dvakrát zrušil verdikt Špecializovaného trestného súdu.

BRATISLAVA. Predsedníčka Najvyššieho súdu Slovenskej republiky (NS SR) Daniela Švecová považuje konanie sudcu Štefana Harabina za neštandardné a smerujúce k zmareniu pojednávania vo veci obzvlášť závažného trestného činu. Na NS SR sa v utorok začalo odvolacie konanie s údajnými príslušníkmi zločineckej skupiny sýkorovci. Ešte pred oboznamovaním spisového materiálu si slovo zobral člen senátu Štefan Harabin. Senát pod jeho vedením dvakrát zrušil verdikt Špecializovaného trestného súdu (ŠTS) a vec mu nakoniec odňal a prikázal ju Krajskému súdu v Banskej Bystrici. Prokurátor následne podal návrh na opätovné pridelenie veci ŠTS, čomu iný senát NS SR vyhovel. Podľa Harabina je však tento krok nezákonný. Ako Harabin dodal, prokurátor na takýto krok nemá právo a Krajský súd Banská Bystrica nemal odňatie veci akceptovať. Predsedníčka NS SR Daniela Švecová podľa neho tiež nezákonne zmenila zloženie senátu, ktorého bol on pôvodne predsedom. Zákonným senátom vo veci je teda podľa Harabina len jeho pôvodný senát. Preto avizoval podanie trestného oznámenia na Švecovú, prokurátora, senát Krajského súdu Banská Bystrica, senát ŠTS, ktorý prípad pojednával a tiež na členov senátu NS SR, ktorého je momentálne členom. Ako sa uvádza v stanovisku predsedníčky NS SR Švecovej, ktoré poskytla hovorkyňa NS SR Alexandra Važanová, čo sa týka zloženia senátu, ktorý rozhoduje v spomínanej trestnej veci, "jednoznačne treba skonštatovať, že tento senát je zložený zákonným spôsobom a v súlade s rozvrhom práce NS SR na rok 2018“. Preto trestné oznámenie zo strany Harabina považuje za nedôvodné. Špecializovaný trestný súd v tomto prípade obžalovaným v novembri 2017 uložil tri tresty odňatia slobody na doživotie. Odsedieť by si ich mali konkrétne Róbert L., zvaný Kýbel, Ivan C., zvaný Vincko a Jozef R., prezývaný Čapica. Ďalší obžalovaný Martin B., zvaný Rus, dostal trest v dĺžke 23 rokov. U Alojza K., zvaného Lojzo Čistič, senát uznal vinu, ale ďalší trest neuložil, pretože Čistič si už odpykáva doživotie za predchádzajúce trestné činy. Rovnaké tresty senát ukladal aj v marci 2016 a v apríli 2017. Najvyšší súd však prípad zakaždým vrátil.


Zeman trvá na zrušení uznania nezávislosti Kosova

Český prezident v septembri v Belehrade povedal, že nemá rád Kosovo.

PRAHA. Český prezident Miloš Zeman vo štvrtok povedal, že predloží návrh na zrušenie uznania nezávislého Kosova. Očakáva aj to, že môže byť prehlasovaný, aj tak chce ale premiéra Andreja Babiša, predsedu Senátu Jaroslava Kuberu aj šéfa Poslaneckej snemovne Radka Vondráčka presviedčať ďalej. "Povedal som jasne, že na najbližšej porade najvyšších štyroch ústavných činiteľov predložím návrh na oduznanie Kosova. Môžem byť prehlasovaný, sme demokratická krajina, a keď sa tak stane, tak budem svojich kolegov presviedčať ďalej," zopakoval na štvrtkovej tlačovej konferencii po rokovaní V4 svoje stanovisko Zeman.O myšlienke odvolať uznanie Kosova prvýkrát hovoril na septembrovej návšteve Belehradu. Na rovnakej návšteve vyhlásil aj to, že nemá Kosovo rád. "Mám rád Srbsko a Srbov," povedal Zeman podľa agentúry AP anglicky svojmu hostiteľovi. Potom tlmenejším hlasom dodal: "A nemám rád Kosovo."Ak by Česká republika stiahla svoje uznanie Kosova, zaradila by sa tak ku 12 krajinám, ktoré tak urobili v uplynulých troch rokoch. Ide napríklad o Surinam, Lesotho, Šalamúnove ostrovy či Togo. Nezávislosť Kosova uznáva približne stovka štátov sveta, pripomína český portál Novinky.cz.


Depardieu považuje zvolenie Trumpa za varovanie pre politikov

Francúzsky herec s ruským občianstvom sa vyjadril nielen k zvoleniu Trumpa ale i k Brexitu, či Marine Le Penovej.

PARÍŽ. Zvolenie realitného magnáta Donalda Trumpa za prezidenta USA by malo byť varovaním pre tých politikov, ktorí sú nedostatočne aktívni a nenačúvajú hlasu národa. Vyhlásil to v rozhovore pre francúzsky Le Journal du Dimanche (JDD) francúzsky herec s ruským občianstvom Gérard Depardieu. "Je to dobrá lekcia pre tých politikov, ktorí sa už dávno nevenujú politike tak, ako by mali," uviedol Depardieu. Trumpov príchod do politiky je podľa neho dôkazom toho, že "dôvera ľudí k doterajším politikom je nalomená a že národ má v úmysle zobrať moc do vlastných rúk". Depardieu poznamenal, že "Trump na rozdiel od bývalého prezidenta Georgea W. Busha vôbec nie je hlúpy človek". Herec však priznal, že "teraz nikto nevie povedať, čoho bude (Trump) schopný". Podľa Depardieua má Trump v úmysle konať v protiklade k politike svojich predchodcov, ktorí aj tak "nedokázali zabrániť ani chudobe ľudí, ani zhoršeniu celkovej situácie, ani protiprávnemu konaniu či zabíjaniu". Pripomenul, že ako prví svoje pobúrenie zo súčasného stavu a neochotu zmieriť sa s ním dali najavo britskí voliči svojím hlasovaním v referende za odchod Británie z EÚ. "Ale draho za to (Briti) zaplatia," varoval herec. Na otázku, či je pôsobenie líderky krajne pravicového Národného frontu Marine Le Penovej hrozbou pre spoločnosť, Depardieu uviedol, že "pre Francúzsko nepredstavuje žiadne ohrozenie. Aktivity Marine Le Penovej sú súčasťou predvolebnej hry". Depardieu súčasne obvinil francúzske médiá, že obraz Le Penovej zámerne skresľujú a vyzval Francúzov, aby nepodľahli médiami vnucovanému strachu, lebo "ten človeka ponižuje". Interview s Depardieuom sa v JDD objavilo v súvislosti s uvedením filmu Tour de France, v ktorom hrá jednu z hlavných postáv.


Zomrela sicílska Beštia, bývalý šéf mafie Cosa nostra

Salvatore Toto Riina zomrel vo veku 87 rokov.

MILÁNO. Bývalý šéf sicílskej mafie Salvatore "Toto" Riina zomrel v piatok vo väzenskej nemocnici v severotalianskom meste Parma, informovala agentúra DPA. Riina naposledy vydýchol o 3.37 h. Vo štvrtok by oslávil 87 rokov, ak by nebol v kóme, do ktorej upadol po dvoch operáciách. Jeho rodine bolo dovolené prísť sa s ním do prísne stráženej väznice rozlúčiť. Príčinu smrti úrady neuviedli, podľa médií však mal exmafián rakovinu obličiek a problémy so srdcom. V júli mu súd zamietol žiadosť o prepustenie z väzenia zo zdravotných dôvodov. Rodák zo sicílskeho Corleone bol za mrežami od 15. januára 1993. Predtým sa tento muž, ktorý stál okrem iného za vraždami lovcov mafiánov Giovanniho Falconeho a Paola Borsellina, 24 rokov nachádzal na úteku pred spravodlivosťou. Riinu odsúdili vo viacerých procesoch celkove na viac ako dva tucty doživotných trestov väzenia. Muž, ktorý nosil prezývky ako sicílsku U curtu (Krátky) v súvislosti s nižším vzrastom či La belva (Beštia) a bol označovaný za "bosa bosov" sicílskej mafie Cosa nostra, mal na svedomí aj vojnu s konkurenčnými mafiánskymi klanmi zo 70. rokov minulého storočia i prípravu atentátu na generála Carla Alberta dalla Chiesu v Palerme z roku 1982. Riina mal nariadiť fyzickú likvidáciu okolo 150 ľudí.


Modernizovaný Peugeot 308 dostal osemstupňový automat

Systém štart-stop s ňou funguje až do rýchlosti 20 km/h.

PARÍŽ, BRATISLAVA. "Asertívnu maska chladiča", "úžasne hladká kapota", nové motory a nové technológie. To sú kľúčové novinky faceliftovaného modelu 308 - aspoň podľa tlačovej správy. Model vo veľkosti Golfu je na trhu od roku 2013, drobná modernizácia je teda na mieste. Po novom má auto nárazník s väčšími nasávacími otvormi, masku s výraznejším chrómovým lemom a prepracovaný dizajn svetiel. V interiéri našla miesto dotyková obrazovka systému i-Cockpit, ktorá nahrádza staršie dotykové ovládanie, ktoré bolo častým terčom kritiky. Môžete si k nej tiež pripojiť smartfón pomocou technológií Mirrorlink, Android Auto aj Apple Carplay. Facelift neobišiel ani asistenčné systémy. Núdzovému brzdenie a upozornenie pred opustením jazdného pruhu sme videli už v modeli 3008. K tomu sa pridáva aj adaptívny tempomat, ktorý - po prvý raz v rámci koncernu PSA - dokáže auto spomaliť až do zastavenia a opäť sa s ním rozbehnúť. Premiéru v 308 má nový naftový motor BlueHDi 130 S&S s objemom1,5 litra a výkonom 130 koní. 180-koňový naftový dvojliter v pološportovej verzii GT môže byť po novom skombinovaný s osemstupňovým automatom japonskej značky Aisin. Všetky motory spĺňajú najnovšie emisné normy Euro 6.c. Peugeot 308 ostáva v ponuke ako päťdverový hatchback aj kombi, vo výbavách Access, Active, Allure, GT Line, pološportovej GT and športovej GTi s 1,6-litrovým turbomotorom s výkonom 270 koní.


Izrael zasiahla štvrtá raketa z pásma Gazy za mesiac

Izraelská armáda s nasadením tankov a lietadla zlikvidovala tri pozície palestínskeho radikálneho hnutia Hamas na severe pásma Gazy.

JERUZALEM. Na juh Izraela dopadla v pondelok raketa vypálená z palestínskeho pásma Gazy. Ako informovala izraelská armáda, raketa dopadla na nezastavané územie a nespôsobila pritom žiadne zranenia ani materiálne škody. Neaktivoval sa kvôli nej ani poplašný systém. Ako dodal denník Jediot achronot, bezpečnostné zložky v oblasti dopadu rakety pátrajú po zvyškoch projektilu. Izraelská armáda uviedla, že za posledný mesiac ide už o štvrtý prípad, čo bol juh Izraela vystavený raketovému útoku z palestínskeho pásma Gazy. V reakcii na to izraelská armáda s nasadením tankov a lietadla zlikvidovala tri pozície palestínskeho radikálneho hnutia Hamas na severe pásma Gazy. Celkovo bolo vystrelených sedem rakiet, izraelský protiraketový systém tri z nich úspešne zneškodnil. Na Izrael útočí aj Islamský štát zo Sinajského polostrova, blízko hraníc s Egyptom. Jediot achronot napísal, že zrejme reaguje na útok izraelského dronu v blízkosti mesta Rafah, kde zabil piatich členov IS.


Minister vnútra Pellegriniho vlády končí

Minúta po minúte

Druckerov profil

Fotogaléria

Gašpar odvolal Druckera

Odchádza kvôli korupcii

Reakcia Gašpara

Reakcie politikov

Svet píše o Druckerovi

Rozhovor s Leškom

Podcast

Zhrnutie

Tomáš Drucker v pondelok oznámil svoju demisiu.

BRATISLAVA. Tomáš Drucker nastúpil do funkcie ministra vnútra po Robertovi Kaliňákovi pred mesiacom a vzal si čas na rozhodnutie o Gašparovej budúcnosti. Na tlačovej besede Drucker povedal, že si nemyslí, že je správne odvolať policajného prezidenta Tibora Gašpara. Rozhodol sa preto podať demisiu. Ako povedal, nechce ešte viac polarizovať spoločnosť v otázke odvolania či neodvolania policajného prezidenta. V pozícii ministra vnútra sa podľa jeho slov tiež necítil autenticky. Svoju funkciu sa rozhodol opustiť len tri týždne potom, ako v rámci novej vlády Petra Pellegriniho do nej nastúpil.


Štvrtým členom predstavenstva VšZP sa stal Tibor Papp

BRATISLAVA. Ďalším členom predstavenstva štátnej Všeobecnej zdravotnej poisťovne (VšZP) sa stal Tibor Papp. Informuje o tom ministerstvo zdravotníctva na svojom webe. Papp sa zúčastnil na výberovom konaní koncom mája ako jediný, podľa rezortu splnil predpoklady na obsadenie funkcie. Predstavenstvo VšZP tak bude mať spolu s Pappom štyroch členov. Doteraz ho tvoril predseda a riaditeľ poisťovne, podpredseda a člen. V predstavenstve je aj šéf VšZP Miroslav Kočan, Miroslav Ďuriš a Milan Horváth. Šéfa a dvoch členov predstavenstva vybralo ministerstvo cez výberové konanie v októbri minulého roka, Kočan, Ďuriš a Horváth dovtedy tieto posty zastávali dočasne. Po októbrových výberových konaniach rezort dočasne vymenoval ďalšieho člena predstavenstva Tibora Pappa. Štyri mesiace po jeho vymenovaní potom ministerstvo zdravotníctva vyhlásilo na toto miesto výberové konanie. Podmienky boli mäkšie, ako mali prví traja členovia predstavenstva. Rozšírenie predstavenstva súvisí so zmenou organizačnej štruktúry poisťovne, ktorá platí od prvého januára. Na generálnom riaditeľstve poisťovne vznikli štyri sekcie, za každú má zodpovedať jeden člen predstavenstva, Papp má na starosti ekonomiku a prevádzku.


Slováci do 18 rokov nestrelili ani gól a podľahli vysoko Fínsku

Bezgólový stav vydržal len v prvej tretine.

HEINOLA. Slovenskí hokejoví reprezentanti do 18 rokov prehrali v sobotnom úvodnom prípravnom zápase vo fínskom meste Heinola s domácimi rovesníkmi 0:5. Úradujúci majstri sveta tejto vekovej kategórie rozhodli o triumfe nad zverencami Viliama Čacha v druhej a tretej tretine. Góly: 24. A. Räty (Puistola, Simontaival), 31. Tieksola, 49. Petman (Kokkonen, Heinola), 52. Hirvonen (A. Räyty, Miettinen), 59. A. Räty (Heinola, Simontaival). Rozhodovali: Brännare, Koistinen - Grundström, Pekkala (všetci Fín.), vylúčení: 3:1, presilovky: 0:1, oslabenia: 0:0, 116 divákov Zostava SR "18": Hlavaj - Turan, Golian, Ilenčík, Gajdoš, Mudrák, Lavička, Hlaváč - Mrázik, Jellúš, Škvarek - Turanský, Sojka, Čajkovič - Chromiak, Haščák, Lašák - Krajč, Eliaš, Valigura. Viliam Čacho, tréner SR "18": "S prvými dvoma tretinami môžeme vyjadriť spokojnosť, najmä v prvej sme korčuľovali veľmi dobre a súpera sme nepustili do vyložených gólových príležitostí. V druhej tretine sme síce inkasovali dva góly, ale tie sme si v podstate strelili sami. Pri prvom sme šli vo vlastnom oslabení najprv traja na jedného, my sme gól nedali, súper však z následného brejku áno. Pri druhom góle sme si to zas dvakrát sami tečovali do vlastnej bránky. Prvé dve tretiny sme však hrali veľmi dobre, a to najmä v obrane. Smerom dopredu sme mohli byť trochu odvážnejší a tým si utvoriť viac príležitostí. V tretej tretine sme však už po individuálnych chybách a v oslabení dostali ďalšie tri góly, celú túto tretinu možno hodnotiť z našej strany ako skazenú."


Giovinazzi bude po boku Räikkönena aj v ďalšom roku. Dohodol sa s Alfa Romeo

Taliansky pretekár získal v aktuálnej sezóne F1 štyri body.

HINWIL. Pilot formuly 1 Antonio Giovinazzi bude aj v roku 2020 jazdiť po boku skúseného Kimiho Räikkönena v stajni Alfa Romeo. "Antonio sa ukázal ako veľmi rýchly jazdec a očakávame, že jeho rastúca skúsenosť je predpokladom ďalšieho vývoja," citovala agentúra DPA šéfa stajne Frederica Vasseura. Dvadsaťpäťročný Giovinazzi figuruje v bodovaní jazdcov na osemnástej priečke. V devätnástich Veľkých cenách aktuálnej sezóny získal štyri body.


Témou predsedníctva Mostu bude aj spolupráca s SMK

Spomínala sa aj možná výzva predsedovi Bélovi Bugárovi na odchod z funkcie.

BRATISLAVA. Predsedníctvo Mosta-Híd bude v sobotu (1. 6.) diskutovať aj o možnej spolupráci s neparlamentnou SMK. Potvrdila to hovorkyňa strany Klára Debnár. "Na programe zasadnutia máme viacero bodov, medzi nimi aj vyhodnotenie európskych volieb alebo prediskutovanie možnej spolupráce s SMK. Médiá o záveroch zasadnutia budeme informovať formou tlačovej správy," priblížila Debnár. Podľa informácií sa spomínala aj možná výzva predsedovi Bélovi Bugárovi na odchod z funkcie. S výsledkom eurovolieb, v ktorých Most-Híd získal 2,59 percenta hlasov a neobsadil ani jeden mandát, sa strana podľa ministra spravodlivosti Gábora Gála (Most-Híd) vyrovnáva rôzne. "Sú rôzne názory ako ďalej. Povieme si to v sobotu na predsedníctve. Môj názor je, že treba niečo robiť inak," povedal Gál novinárom v stredu (29. 5.). Podľa vlastných slov súhlasí s tým, že roztrieštenosť komunite neprospieva. Na Slovensku sú momentálne okrem Mosta-Híd aj neparlamentné SMK a Maďarské fórum. SMK v eurovoľbách tiež neuspela a Maďarské fórum ešte v žiadnych voľbách nekandidovalo, vzniklo len nedávno.


PO STOPÁCH DÁVNEJ BRATISLAVYKollár chcel zdaniť šľachtu, jeho knihy preto pálili

Adam František Kollár označoval feudálnu spoločnosť za prežitú a skostnatenú.

Vladimír Tomčík, historik, združenie Devínska brána Osemnásteho februára 1765 bol v Bratislave na príkaz Márie Terézie spálený pamflet Vexatio dat intelectum. Autorom pamfletu bol pravdepodobne ostrihomský kanonik Juraj Richwaldský. Ostro v ňom odsudzoval absolutistické snahy habsburského dvora a kritizoval knihu Adama Františka Kollára De originibus et usus perpetuo potestatis legislatoriae – O pôvode a nepretržitom používaní zákonnej moci. Konflikt vznikol pre odpor uhorskej šľachty, ktorá sa odvolávala na Tripartitum, podľa ktorého má byť oslobodená od všetkých druhov daní. Kollár ako zástanca osvietenského absolutizmu vo svojom spise označoval vtedajšiu feudálnu spoločnosť za prežitú a skostnatenú, ktorá nutne potrebuje zásadné reformy. Požadoval zrušenie nevoľníctva, rovnosť občanov, zavedenie náboženskej slobody a presadzoval posilnenie ústrednej moci. Uhorská šľachta sa cítila ohrozená nielen vo svojich výsadách, ale i ekonomicky (Kollár i panovníčka po rokoch vojny požadovali ich zdanenie). Následkom tlaku vysokej šľachty pápež Klement XIII. uviedol Kollárovu prácu do rímskeho registra zakázaných kníh a následne bola zaradená aj do Viedenského štátneho katalógu prohibičných kníh. Pobúrenie zástupcov na sneme vyústilo do pálenia Kollárových kníh na bratislavskom Hlavnom námestí a verejné zničenie spomínaného spisu Vexatio dat intelectum bolo vlastne panovníčkinou odplatou za predchádzajúce kroky uhorskej šľachty proti Kollárovi a exemplárnym potvrdením jeho názorov. Kollár sa narodil v roku 1718 v Terchovej (päť rokov po obesení Jánošíka) a svoju kariéru zavŕšil ako dvorný radca a riaditeľ Dvornej knižnice vo Viedni. Chcel reformovať a modernizovať habsburskú monarchiu, bol osobným poradcom Márie Terézie, viacerým ministrom radil v uhorských záležitostiach, v otázkach historicko-právnych, majetkovoprávnych a v značnej miere sa podieľal aj na školskej reforme. Ovládal nemčinu, taliančinu, francúzštinu, latinčinu, gréčtinu, hebrejčinu, perzštinu a turečtinu. Je autorom prameňov k dejinám Viedne i tureckej expanzie, bol znalec zákonov, dejín, filozofie, pedagogiky, znalec orientálnych a slovanských jazykov, zaslúžil sa o založenie Akadémie orientálnych jazykov. Vydal viacero gramatík a učebníc latinčiny, turečtiny, antológiu perzskej literatúry, prekladal z turečtiny a arabčiny, ako editor vydal 25-zväzkový uhorský diplomatár (súpis historických listín) a zaviedol vedecké štúdium slovanských dejín. Hovoril: „Ak je niekto rodom Slovák ako ja a podľa môjho pohľadu vynaloží trochu času na poznanie ostatných nárečí veľmi ľahko porozumie jazyk a písmo celého slovanského národa.“ Za zásluhy mu panovníčka udelila šľachtický titul a dedinu Keresztény neďaleko Šoproňu.


Európa potrebuje novú Nežnú revolúciu, uviedol český exprezident Klaus

Suverenita členských krajín Únie je podľa Václava Klausa minulosťou.

TORUŇ. Bývalý český prezident Václav Klaus v sobotu v poľskej Toruni prevzal Jagellonskú cenu, ktorú mu udelila miestna univerzita. Ocenenie sa udeľuje za mimoriadny prínos k politickému, ekonomickému, kultúrnemu, vedeckému a sociálnemu rozvoju strednej a východnej Európy. Toruńska Szkoła Wyższa je súkromný vysokoškolský ústav založený v roku 2003. V prejave, ktorý zverejnil na svojich webových stránkach, Klaus okrem blízkych vzťahov Česka a Poľska pripomenul rozdiely medzi oboma krajinami, ku ktorým patrí aj hodnotenie "často spomínaného ruského nebezpečenstva". To dnes podľa exprezidenta Česi vnímajú menej dramaticky ako Poliaci. Klaus poukázal na "naivný a neospravedlniteľne nezodpovedný" vstup Českej republiky do Európskej únie, ktorú označil za postdemokratický a nadnárodný, centralisticky organizovaný útvar. EÚ podľa neho nedbá na parlamentnú demokraciu, neusiluje sa o voľný trh a prehliada staré európske civilizačné tradície. Suverenita jednotlivých členských krajín EÚ je podľa bývalého českého prezidenta minulosťou. Klaus odsúdil údajné útoky proti koncepcii národného štátu a tradičnému chápaniu rodiny. Obvinil európske elity, že chcú zničiť "prirodzene vzniknuté vzťahy s národom, náboženstvom, kultúrou a civilizáciou". Politická korektnosť, multikulturalizmus a "humanrightizmus" sa stali opodstatnením pre potláčanie slobody slova a pre umlčanie opozície, tvrdí Klaus. Stupeň manipulácie podľa neho pripomína éru neskorého komunizmu. Európa preto potrebuje zásadnú zmenu, novú Nežnú revolúciu.


Na ruskej základni došlo k výbuchu, zvýšila sa rádioaktivita

Pri výbuchu prišli o život najmenej dvaja vojaci.

MOSKVA. Po štvrtkovom výbuchu na vojenskej základni na severe Ruska nakrátko zaznamenali zvýšenie úrovne rádioaktivity. Informovala o tom agentúra TASS. V súvislosti s výbuchom bude pre lodnú dopravu mesiac uzavretá časť Dvinského zálivu. S odvolaním sa na vyhlásenie zástupcu kapitána prístavu Archangeľsk Sergeja Kozuba o tom vo štvrtok informovala agentúra Interfax. Oznam o zákaze plavby v tejto oblasti už zverejnila aj Správa morských prístavov západnej Arktídy. K explózii a požiaru došlo na základni ruského námorníctva v Archangeľskej oblasti ležiacej na severe európskej časti krajiny počas skúšky raketového motora na kvapalné palivo. O život prišli dvaja ľudia a štyria utrpeli zranenia. Podľa úradov v neďalekom meste Severodvinsk zaznamenali po výbuchu zvýšenie úrovne rádioaktivity nad bežný priemer. Podľa hovorkyne miestneho magistrátu sa tak stalo nakrátko okolo poludnia a situácia sa už medzičasom normalizovala. Ministerstvo obrany v Moskve predtým ubezpečilo, že výbuch nespôsobil únik rádioaktivity. Guvernér Archangeľskej oblasti Igor Orlov zdôraznil, že nie je dôvod na evakuáciu civilného obyvateľstva a nič také sa podľa neho ani nechystá. "V dôsledku nehody utrpelo zranenia rôznej závažnosti šesť zamestnancov ministerstva a výrobného závodu. Dvaja špecialisti na následky zranení zomreli," uvádza sa vo vyhlásení ruského ministerstva obrany. Všetkých zranených previezli do nemocnice. Úroveň rádioaktivity v okolí základne sa podľa ministerstva po výbuchu nezvýšila.


EÚ by podľa Lajčáka mala byť silnejším aktérom zodpovedným za bezpečnosť

Lajčák diskutoval s hlavným vyjednávačom EÚ pre brexit Michelom Barnierom.

BRATISLAVA. Európska únia by mala byť silnejším globálnym aktérom zodpovedným za vlastnú bezpečnosť. Zhodli sa na tom minister zahraničných vecí Miroslav Lajčák (nominant Smeru) a hlavný vyjednávač EÚ pre brexit Michel Barnier v diskusii na medzinárodnej konferencii Globsec v Bratislave. Informoval o tom tlačový odbor Ministerstva zahraničných vecí a európskych záležitostí (MZVaEZ) SR. "S istotou môžeme povedať, že sme začali premieňať strategickú víziu EÚ na realitu, pričom rastie politická vôľa pre zvýšenú bezpečnostnú a obrannú integráciu v EÚ - PESCO, tlak na získanie ďalších civilných expertov, bezprecedentné partnerstvo EÚ a NATO a väčšie zapojenie Európskej komisie do bezpečnosti a obrany," uviedol Lajčák. Lajčák s Barnierom sa podľa slov rezortu diplomacie zhodli aj na tom, že posilnenie európskej obrany by nemalo spochybniť transatlantické partnerstvo ani primárnu úlohu NATO v kolektívnej obrane. Rezort doplnil, že v súvislosti s brexitom skonštatovali, že EÚ po odchode Spojeného kráľovstva stratí významnú časť svojich obranných a bezpečnostných kapacít. Krajiny sú však podľa Lajčákových slov prirodzenými spojencami a budú ďalej pokračovať v dialógu a spolupráci. "Napriek brexitu máme záujem byť aj v budúcnosti blízkymi partnermi a kooperovať aj v ďalších oblastiach, ako sú napríklad terorizmus, hybridné hrozby, migrácia, klimatické zmeny a podobne," dodal Lajčák.


Bertensová porazila po trojsetovom boji súperku z Číny a je vo finále WTA Elite Trophy

ČU-CHAJ. Holandská tenistka Kiki Bertensová sa prebojovala do finále turnaja WTA Elite Trophy v čínskom meste Ču-chaj. V prvom sobotňajšom semifinálovom stretnutí zvíťazila nad domácou Čeng Saj-saj v troch setoch 2:6, 6:3 a 6:4. Vo finále narazí na víťazku duelu Karolína Muchová (ČR) - Arina Sobolenková (Biel.). Jej súperkou bude Sobolenková, ktorá si poradila s Češkou Karolínou Muchovou v dvoch setoch 7:5, 7:6 (4). Dvojhra - semifinále


Drastické zníženie dane zo mzdy. Trump chce nové daňové plány

Americký prezident neuviedol, ktoré kompromisy je ochotný akceptovať,

WASHINGTON. Americký prezident Donald Trump zrušil svoje daňové plány a snaží sa vypracovať nový návrh, ktorý by akceptovali republikáni. Prvý pokus o napísanie zákona je zatiaľ v úvodnej etape a Biely dom o podrobnostiach mlčí. Na verejnosť sa dostali informácie, že administratíva plánuje sériu neobvyklých krokov, napríklad drastické zníženie dane zo mzdy. Niektorí pozorovatelia považujú hľadanie nových možností za dôsledok Trumpovej neochoty stanoviť jasné parametre daňovej reformy. Navyše jeho plán označujú za priveľmi ambiciózny, keďže chce znížiť daňové zaťaženie, aby podporil hospodársky rast, avšak bez zvýšenia deficitu rozpočtu. Predstavitelia Trumpovej administratívy pochybujú, že splnia augustový termín, ktorý stanovil minister financií Steven Mnuchin. Rýchle tempo odráža Trumpovu snahu urýchliť celý proces po tom, čo nebol schopný vyrokovať kompromis so svojou vlastnou stranou o tom, ako nahradiť zákon o zdravotnom poistení Baracka Obamu. Trump neuviedol, ktoré kompromisy je ochotný akceptovať, no trvá na zachovaní základného návrhu republikána Kevina Bradyho. Ten navrhol široký systém, ktorý by mohol pomôcť nahradiť výpadok daní. Jeden z návrhov hovorí o zrušení firemných odpisov z dovozu, čím by v priebehu 10 rokov prišlo do rozpočtu bilión dolárov (940,73 miliardy eur). Táto možnosť však znervóznila predajcov, podľa ktorých to povedie k vyšším cenám a ohrozeniu miliónov pracovných miest. Niektorí zákonodarcovia sa zas obávajú, že by tým mohli porušiť pravidlá Svetovej obchodnej organizácie (WTO). Alternatívou, ktorú navrhuje nemenovaný lobista s úzkymi kontaktmi na Trumpovu administratívu, by bolo posunúť Bradyho návrh smerom k dani z pridanej hodnoty, ak by sa zrušili daňové úľavy na mzdové výdavky. To by bolo v súlade s pravidlami (WTO) a za 10 rokov by do rozpočtu pritieklo 1,2 bilióna USD. Vďaka dodatočným príjmom by bolo možné zrušiť 12,4-percentnú daň zo mzdy, ktorá je rovnakým dielom rozdelená medzi zamestnancov a zamestnávateľov. Odvod na zdravotné poistenie by zostal zachovaný. Týmto spôsobom by každý pracovník s ročným príjmom 60-tisíc USD ročne získal 3720 USD. Návrh by však mohol naraziť na odpor demokratov, podľa ktorých by ohrozil systém sociálneho zabezpečenia. Spomínaná daň zo mzdy sa totiž používa na financovanie sociálneho zabezpečenia a Trumpova administratíva bude musieť vypracovať návrh, ktorý tento výpadok vykompenzuje.


Biely dom navrhuje znížiť objem pomoci pre zahraničie

Úrad pre riadenie a rozpočet chce škrtmi získať viac peňazí na obranu.

WASHINGTON. Administratíva prezidenta USA Donalda Trumpa má v pláne znížiť objem ekonomickej pomoci iným štátom. V noci na nedeľu to potvrdil riaditeľ Úrad pre riadenie a rozpočet (OMB) Mick Mulvaney. Vo vysielaní televízie Fox News Mulvaney dodal, že vláda chce navrhnúť "minúť tieto peniaze tu" - v USA. Spresnil, že ide o pomerne rozsiahle škrty v zahraničnej pomoci. Cieľom týchto škrtov v rozpočte je získať prostriedky na zvýšenie výdavkov na obranu USA o 54 miliárd dolárov, ako to avizoval aj prezident Trump. Viacero amerických médií pred časom informovalo, že minister zahraničných vecí Rex Tillerson súhlasil s výraznými škrtmi v rozpočte pre svoj rezort. OMB navrhol znížil rozpočet pre rezort diplomacie o 37 percent. Tillerson súhlasil s nutnosťou radikálnej úpravy rozpočtu svojho rezortu a jeho agentúry pre medzinárodný rozvoj (USAID), ale navrhol rozložiť tento proces na tri roky. Kongres však s týmito zámermi nesúhlasí, pričom proti sú demokrati i republikáni, ktorí sa obávajú, že to povedie k ohrozeniu zahraničnej politiky Washingtonu a fungovania USAID. Mulvaney podľa agentúry Reuters uviedol, že Trumpova administratíva predloží svoje rozpočtové návrhy 16. marca.


Pätina mladých vlani nepracovala, ani sa nevzdelávala

BRATISLAVA. Pätina mladých ľudí na Slovensku vo veku 20 až 34 rokov v minulom roku nepracovala, ani sa nevzdelávala. Vyplýva to z najnovších údajov Európskeho štatistického úradu Eurostat, o ktorých agentúru SITA v tlačovej správe informovala analytička Slovenskej sporiteľne Lenka Buchláková. Najviac, a to až takmer 29 % mladých neštudujúcich a nepracujúcich v tomto veku má Taliansko, nasledujú Grécko (27 %), a Bulharsko a Rumunsko (obe zhodne na úrovni 21 %). Vo veku 20 až 34 rokov neštuduje ani nepracuje jeden zo šiestich Európanov. To predstavuje až 15 miliónov mladých ľudí. Slovensko je v tomto smere podľa analytičky nelichotivo na popredných priečkach v rámci 28 krajín Európskej únie, vlani skončilo na piatej pozícii. "Počet ľudí, ktorí sa v tejto vekovej kategórii vzdelávajú alebo pracujú, sa naprieč európskymi krajinami značne líši. Napríklad najmenej nevzdelávajúcich sa a nepracujúcich majú Švédi (8 %), nasleduje Holandsko (8,4 %), Luxembursko (9,9 %) a Malta (10,1 %)," tvrdí Buchláková. V európskom meradle je podľa nej viac žien, ktoré neštudujú a nepracujú vo veku 20 až 34 rokov, a to až 20,9 %, u mužov to je 12,2 %. Slovensko má pritom jeden z najnižších podielov mladých vo veku 16 až 29 rokov, ktorí sú ohrození chudobou či sociálnym vylúčením. Zo susedných krajín sa pred nami ocitla len Česká republika, ktorá má v tejto skupine 12,1 % mladých, čo je takmer o päť percentuálnych bodov menej ako na Slovensku. "V tejto štatistike na rozdiel od podielu mladých žien a mužov v mama hoteli neslávne vyhrávajú dievčatá nad chlapcami, ktoré sú častejšie ohrozené chudobou či sociálnym vylúčením. Dotvára to nelichotivé prvenstvo Slovenska v rámci rovnosti mužov a žien, ktoré sú na tom horšie napríklad v získavaní práce či sú menej platovo ohodnotené ako muži," uviedla Buchláková. Celkovo bolo mladých vo veku 16 až 19 rokov ohrozených chudobou či sociálnym vylúčením v rámci krajín EÚ v minulom roku približne tretina, čo predstavuje takmer 22 miliónov mladých ľudí.


Po otrave bývalého ruského agenta vyhľadalo v Británii ošetrenie 21 ľudí

Špióna Sergeja Skripaľa a jeho dcéru našli v bezvedomí na lavičke.

LONDÝN. Britská polícia vo štvrtok oznámila, že celkovo 21 ľudí vyhľadalo ošetrenie po nedeľnom útoku nervovoparalytickou látkou na bývalého ruského špióna Sergeja Skripaľa a jeho dcéru Juliju. Oboch našli v bezvedomí na lavičke v meste Salisbury v anglickom grófstve Wiltshire. Úradujúci policajný šéf vo Wiltshire Kier Pritchard vo štvrtok pre televíziu Sky News povedal, že "mnoho" z týchto 21 ľudí absolvovalo krvné testy, dostalo pomoc a odporúčania nemocnice. Pritchard dodal, že iba traja spomedzi ošetrených ľudí sú stále hospitalizovaní. Ide o bývalého agenta Skripaľa (66), jeho dcéru Juliju (33) a policajného seržanta Nicka Baileyho. Ten v nedeľu pristúpil k dvojici na lavičke a venoval sa jej. Podľa predstaviteľov nemocnice aj polície sa Baileyho stav zlepšuje. Skripaľ a jeho dcéra sú naďalej v kritickom stave, informovala tlačová agentúra AP. Organizácia pre zákaz chemických zbraní (OPCW) so sídlom v holandskom Haagu v krátkom písomnom vyhlásení uviedla, že je v kontakte s úradmi v Británii a rieši s nimi prípad použitia zriedkavej nervovoparalytickej látky pri útoku na bývalého ruského špióna a jeho dcéru. OPCW uviedla, že prípad "vyvoláva medzi jej členmi veľké znepokojenie". Ministerka vnútra Amber Ruddová v Dolnej snemovni britského parlamentu povedala, že na zisťovanie, kto je zodpovedný za otravu dvojice, sú vyčlenené obrovské prostriedky. Odmietla sa vyjadriť, či z útoku upodozrieva Rusko. Britský minister zahraničných vecí Boris Johnson už v utorok uviedol, že incident v Salisbury mu pripomína smrť niekdajšieho ruského agenta Alexandra Litvinenka. Ten zomrel v roku 2006 po vypití čaju kontaminovaného rádioaktívnym polóniom v luxusnom londýnskom hoteli. Podľa britského ministerstva vnútra sa vyšetrovania sústreďuje na tri miesta - Skripaľov domov, bar a reštauráciu.


Európska únia poskytne Fínsku milióny eur na integráciu migrantov na trhu práce

BRUSEL. Na začlenenie migrantov na trh práce poskytne Európska únia Fínsku desať miliónov eur. Informovala o tom Európska komisia (EK). Peniaze z Európskeho fondu pre strategické investície (EFSI) dostane fínsky investičný fond Epiqus. Vynaloží ich na integráciu 2500 až 3700 migrantov na fínsky trhu práce. Migranti získajú prístup k školeniam a pomoc pri získavaní zamestnania. "Investičný plán pre Európu a EFSI sú inovatívnymi nástrojmi na rozbehnutie investícií v Európe. Dohoda je dôkazom rastúcej úlohy EFSI v podporovaní spoločensky zameraných projektov, v tomto prípade na integráciu a zamestnanosť migrantov. Je to prvý projekt svojho druhu v Európe a budeme pozorne sledovať, ako sa osvedčí, pretože by mohol byť modelovým príkladom," uviedol podpredseda EK pre zamestnanosť, rast a investície Jyrki Katainen. Uvedená finančná podpora je súčasťou projektu Investičný plán pre Európu, ktorý má za cieľ prostredníctvom finančnej pomoci konkrétnych projektov pritiahnuť ďalšie investície súkromného sektora.


Z roztopených ľadovcov v Grónsku sa tvoria rieky (foto)

BRATISLAVA. V Grónsku panuje nezvyčajne teplé počasie, ktoré je dôsledkom viacnásobnej vlny horúčav v Európe. Belgický výskumník Xavier Fettweis z Laboratória klimatológie a topoklimatológie na Univerzite v Liége, pripomenul, že minulý týždeň boli v Grónsku zaznamenané rekordné teploty. Dodal, že ak je bežne v lete v Grónsku -15 stupňov Celzia, v posledných dňoch boli namerané "nezvyčajné" teploty od 1 do 2 stupňov. "To znamená, že ľadová pokrývka sa topí na miestach, kde sa zvyčajne nikdy netopí," upozornil.


Výbor odporučil voliť šiestich kandidátov na ústavných sudcov

Madej navrhol, aby ďalší postup konzultoval Danko ešte s Čaputovou.

BRATISLAVA. Ústavnoprávny parlamentný výbor odporučil poslancom NR SR, aby dnes volili šiestich kandidátov na sudcov Ústavného súdu SR. Členovia výboru sa na tom uzniesli na svojom mimoriadnom rokovaní. Mimoriadny výbor zvolal predseda Róbert Madej (Smer) na žiadosť šéfa parlamentu Andreja Danka (SNS). Zaujímalo ho, koľko kandidátov na sudcov ústavného súdu treba ešte zvoliť a ako má prezidentka postupovať pri ich menovaní.Madej navrhol, aby ďalší postup pri voľbe ústavných sudcov konzultoval predseda parlamentu ešte s prezidentkou Zuzanou Čaputovou. Šéf ústavnoprávneho výboru navrhol toto riešenie pre nejasnosti pri určovaní počtu kandidátov, ktorých je ešte potrebné zvoliť. Výbor jeho návrh nepodporil.Na Ústavnom súde SR stále chýba šesť sudcov z 13 a košická inštitúcia tak od februára tohto roka funguje v obmedzenom režime. Poslanci NR SR hľadali nových sudcov už v troch dvojkolových voľbách. Ďalšie hlasovanie pléna parlamentu je naplánované na dnes.


Merkelová je oficiálne kandidátkou CDU/CSU na post kancelárky

Nemecká kancelárka vylúčila, že v prípade svojho víťazstva zavedie strop pre počet utečencov.

MNÍCHOV. Predsedníctva strán únie CDU/CSU sa na spoločnom zasadaní v Mníchove dohodli, že ich oficiálnou kandidátkou na post nemeckého kancelára pred septembrovými parlamentnými voľbami bude už po štvrtýkrát súčasná kancelárka Angela Merkelová. Podľa agentúry DPA sa obe strany rozhodli Merkelovú rýchlo podporiť najmä pod vplyvom rastúcej popularity kandidáta Sociálnodemokratickej strany Nemecka (SPD) Martina Schulza. Schulz ako bývalý predseda Európskeho parlamentu je na európskej politickej scéne známou postavou, avšak doma v Nemecku až taký známy nie je, čo mu podľa viacerých analytikov dodáva na atraktivite. Merkelová vylúčila, že v prípade svojho víťazstva vo voľbách zavedie strop pre počet utečencov, ktorí budú môcť vstúpiť do Nemecka. "Nemám v úmysle zmeniť v tejto záležitosti svoj postoj," povedala Merkelová po tom, čo jej konzervatívny politický blok CDU/CSU nedokázal preklenúť rozdiely v názore na zavedenie limitu, ktorý by pomohol obmedziť a kontrolovať počet utečencov vstupujúcich do Nemecka. Merkelovú jej domovská CDU podporila už na svojom decembrovom zjazde, ale CSU jej vyslovila podporu až na pondelňajšom spoločnom stretnutí v Mníchove. Predseda CSU a bavorský premiér Horst Seehofer totiž Merkelovú viackrát kritizoval za jej imigračnú politiku po tom, ako Nemecko v septembri 2015 otvorilo svoje hranice a do krajiny začali prúdiť státisíce žiadateľov o azyl. Merkelová vyhlásila, že Nemecko sa bude snažiť nachádzať s administratívou amerického prezidenta Donalda Trumpa spoločnú pôdu "všade, kde to bude možné" - aj napriek rozdielnym názorom na Trumpov zákaz vstupu do USA pre občanov zo siedmich prevažne moslimských krajín. Zdôraznila tiež dôležitosť NATO a uznala, že Nemecko "musí urobiť viac v oblasti obrany". Exprezident USA Barack Obama počas pôsobenia v Bielom dome takisto vyvíjal tlak na európskych spojencov NATO, aby zvýšili svoje výdavky na obranu, "ale teraz to ešte viac získava na dôležitosti", dodala Merkelová. "Uvidíme - od témy k téme -, kde môžeme spolupracovať a kde máme rozdielne názory," povedala Merkelová na adresu Trumpovej administratívy. "Ale je v záujme Nemecka, aby sme my z našej strany posilnili spoločný základ tam, kde je to len možné - od spolupráce tajných služieb až po otázky obrany. A samozrejme, je tu aj fakt, že Spojené štáty sú najväčším obchodným partnerom Nemecka," spresnila kancelárka.


Ohlasy osobností: Príkladná úroveň a ľudskosť

Ohlasy osobností na víťazstvo Sloane Stephensovej na US Open.

NEW YORK. Ohlasy osobností na víťazstvo americkej tenistky Sloane Stephensovej 6:3, 6:0 nad krajankou Madison Keysovou v sobotňajšom finále dvojhry žien na záverečnom štvrtom grandslamovom turnaji sezóny US Open v New Yorku: Paul Annacone: "Sloane Stephensová, veľmi pôsobivý pokoj. Madison Keysová, skvelý turnaj. Dva príbehy o odolnosti. Bude to mať pokračovania." Marion Bartoliová: "Palec nahor pre Sloane Stephensovú za najneskutočnejší comeback v histórii. Nezabúdajme však ani na Madison Keysovú, obe sú jednotky." Boris Becker: "Nádherný moment po konci zápasu, aktérky v objatí. Rešpekt. Sloane Stephensová zavŕšila úžasnú cestu nazad triumfom na US Open." Najkrajší okamih turnaja bol ten pri sieti po zápase. Eugenie Bouchardová: "Mala som slzy v očiach, keď Sloane hovorila o svojej mame." Alizé Cornetová: "Také zaslúžené!! Úžasný tenis. Aký comeback." Lauren Davisová: "Gratulujem, Sloane Stephensová!!!! Som z teba taká šťastná!! Daria Gavrilovová: "Najkrajší okamih turnaja bol ten pri sieti po zápase." Brad Gilbert: "Na začiatku roka mohla Sloane Stephensová udierať do loptičky iba v sede. Dnes je grandslamovou šampiónkou. Za sedem rokov zarobila 4 519 709 USD, teraz si prebrala šek na 3 700 000 USD." Jamie Hamptonová: "Blahoželám obom k fantastickým US Open. Poklona, dámy!" Anne Keothavongová: "To objatie medzi Sloane a Madison mi vohnalo slzy do očí. Ďalšie medzi víťazkou a jej mamou tiež." Billie Jean Kingová: "Obe máte za sebou dlhú cestu. Som hrdá, že som vás videla hrať vo finále US Open, vašom prvom z mnohých." Kristina Mladenovicová: "Úžasné! Blahoželám, Sloane. Aký príbeh!" Flavia Pennettová: "Congratulazioni, BELLA!!!!" Andy Roddick: "Príkladná úroveň a ľudskosť. Sloane Stephensová a Madison Keysová, naplnili ste nás hrdosťou! Jelena Vesninová: "Gratulujem, Sloane Stephensová. Madison Keysová, teraz to musí bolieť, ale más byť na čo hrdá." Yanina Wickmayerová: "Páčila sa mi každučká minúta toho finále! Gratulujem Sloane a Madison k tomu, že svetu ukázali, aké sú ženy silné."


Nemeckých školákov museli po úniku chlóru hospitalizovať

K úniku chlóru došlo zo zásobníkov v pivničných priestoroch.

BONN. Osem školákov zo vzdelávacieho zariadenia pre telesne postihnutých v Sankt Augustine pri Bonne v nemeckej spolkovej krajine Severné Porýnie-Vestfálsko utrpelo v pondelok zranenia po úniku chlóru. Všetkých previezli do nemocníc, ďalšie dve osoby ošetrili zdravotníci priamo na mieste nešťastia. Informoval o tom Západonemecký rozhlas (WDR). Podľa rovnakého zdroja zvyšných okolo 200 školákov prepravili autobusmi domov. K úniku chlóru došlo podľa dostupných zdrojov zo zásobníkov, ktoré boli uskladnené v pivničných priestoroch školy pod tamojšou plavárňou. Príčiny úniku objasní až vyšetrovanie za účasti expertov.


Neúspešný prezidentský kandidát opozície vidí šancu zbaviť Orbána moci

László Majtényi vyhlásil, že v ústavnom štáte nemôže existovať neobmedzená moc.

BUDAPEŠŤ. V Maďarsku sa môže stať zázrak. Nech je situácia akokoľvek beznádejná, môže sa zmeniť z hodiny na hodinu, ako tomu bolo počas revolúcie z rokov 1848-49. Povedal to v stredu na protivládnej demonštrácii bývalý ombudsman László Majtényi, ktorý ako kandidát ľavicovej opozície v pondelok prehral s Jánosom Áderom volebný súboj o úrad maďarského prezidenta. Majtényi pred niekoľkými tisíckami protestujúcich neďaleko budovy parlamentu zdôraznil nutnosť obnovy slobody tlače, ale aj návrat k ústavnému poriadku, v ktorom je moc obmedzená. "V ústavnom štáte nemôže existovať neobmedzená moc," zdôvodnil s poznámkou, že práva občanov musia chrániť nezávislé inštitúcie. Vládu Viktora Orbána kritizoval za korupciu a podotkol, že je potrebné dosiahnuť, aby aj súdnictvo bolo nezávislé. Majtényi, ktorý po pondelňajších voľbách deklaroval, že sa nebude angažovať v politike a nebude ani kandidátom opozičných strán na post premiéra, reagoval aj na nedávne obvinenia vládnej strany Fidesz, že je platený americkým finančníkom Georgeom Sorosom. "Kto presadzuje zahraničné záujmy? My, alebo tí, ktorí sa kamarátia so šéfom KGB? Nie sme proti Rusku. Nech prekvitá skvelá ruská kultúra, ale nech zmizne tyrania. Nech žije Tolstoj, preč s Putinom!" povedal bývalý ombudsman. Protestné zhromaždenie, ktoré sa začalo pochodom, zabezpečovali stovky policajtov. Orbánovu vládu ostro kritizoval na mítingu opozičnej ultrapravicovej strany Jobbik aj jej predseda Gábor Vona. Podľa jeho slov Maďarsko slabne, reformy nefungujú a mnohí Maďari utekajú do zahraničia. Vona pred stovkami priaznivcov pohrozil terajšej vláde Fideszu odplatou za korupciu a vyhlásil, že cieľom jeho strany je dosiahnuť rovnosť miezd v Európe, akúsi "mzdovú úniu".


Zlín rozhodol o triumfe nad Teplicami v úplnom závere, Hlinka hral celý zápas

PRAHA. V piatkovom stretnutí 5. kola najvyššej českej futbalovej ligy zvíťazil Zlín nad Teplicami 1:0. O jediný presný zásah duelu sa postaral tri minúty pred koncom riadneho hracieho času striedajúci Jakub Janetzký. Česká futbalová liga - 5. kolo: Gól: 87. Janetzký /za domácich odohral Marek Hlinka celé stretnutie a dostal žltú kartu/


Spojené štáty zvyšujú produkciu ropy, ceny klesli

USA majú na trhy výraznejší vplyv než správa OPEC, že v januári klesla produkcia ropného kartelu.

LONDÝN. Ceny ropy klesli približne o 2 %, napriek tomu, že Organizácia krajín vyvážajúcich ropu (OPEC) oznámila, že svoju produkciu obmedzila na začiatku roka viac, než sa pôvodne očakávalo. Trhy s takýmto vývojom podľa analytikov už počítali, takže správa nemala na ne výraznejší vplyv. Naďalej však citlivo reagujú na signály o raste produkcie v USA. „S priaznivým vývojom, čo sa týka plnenia dohody OPEC o znížení ťažby, trhy podľa všetkého už počítali. Na druhej strane ale ťažba v USA rastie, na čo poukazujú informácie o zvyšovaní počtu aktívnych vrtov v Spojených štátoch,“ uviedol Frank Klumpp, analytik pre ropné trhy v krajinskej banke Landesbank Baden-Württemberg. Podľa najnovšej správy spoločnosti Baker Hughes dosiahol celkový počet aktívnych vrtov v USA v tomto období 591, čo je najvyšší počet od októbra 2015. To malo na trhy výraznejší vplyv než správa OPEC, že v januári klesla produkcia ropného kartelu o 890-tisíc barelov na 32,1 milióna barelov (1 barel = 159 litrov) denne. Pritom dohoda z konca minulého roka počítala s produkciou v prvom polroku na úrovni 32,5 milióna barelov denne. Cena severomorskej ropnej zmesi Brent s dodávkou v apríli klesla do 17.13 h SEČ o 1,15 USD na 55,55 USD (52,26 eura) za barel. Cena americkej ľahkej ropy s marcovým kontraktom zaznamenala pokles o 99 centov na 52,87 USD za barel.


Nemecký dôchodca strieľal na policajtku. Pomýlil si ju s podvodníčkou

V regióne zaznamenali viacero prípadov, v ktorých sa falošní policajti zamerali na okradnutie starších ľudí.

BERLÍN. Deväťdesiatročný dôchodca na západe Nemecka strieľal puškou na policajtku, ktorú považoval za podvodníčku. Príslušníčka polície pri incidente utrpela akustický šok. Informovala o tom v pondelok agentúra DPA. Dôchodcu z obce Glashütten v spolkovej krajine Hesensko neznámi podvodníci v nedeľu oklamali, keď predstierali, že sú policajti. Povedali mu, že hotovosť, ktorú mal v dome, nie je v bezpečí a mal by ju odovzdať polícii. Dôchodca im uveril a zlodeji odišli s tisíckami eur. Keď sa napokon objavila skutočná policajná hliadka, okradnutý muž predpokladal, že sa opäť vrátili podvodníci a začal strieľať z pušky, ktorú mal v legálnej držbe. Tamojšia polícia uviedla, že v regióne v poslednej dobe zaznamenali viacero podobných prípadov, v ktorých sa falošní policajti zamerali na okradnutie starších ľudí. Páchatelia takýchto činov dokážu utajiť svoje skutočné telefónne čísla tak, že sa ľuďom na displeji zobrazí núdzová linka 110 alebo číslo miestnej policajnej stanice.


OĽaNO navrhuje, aby obyvatelia mali väčšie právo rozhodovať o stave obce

Obyvatelia majú podľa OĽaNO právo rozhodovať alebo mať podiel na rozhodovaní o stave a výzore časti obce.

BRATISLAVA. Poslanci Národnej rady Slovenskej republiky za hnutie Obyčajní ľudia a nezávislé osobnosti (OĽaNO-NOVA) chcú, aby obyvatelia mali väčšie právo rozhodovať o stave obce, v ktorej žijú. Preto poslanci na júnovú schôdzu parlamentu predkladajú návrh novely zákona o obecnom zriadení. "Návrh zákona vychádza z myšlienky, že obyvatelia obce, resp. časti obce, majú ústavné právo podieľať sa na správe vecí verejných, a to na každej úrovni štátu," uvádzajú predkladatelia v dôvodovej správe. Z toho podľa nich "vyplýva aj ich právo rozhodovať alebo mať podiel na rozhodovaní o stave a výzore časti obce, v ktorej žijú, pretože na úrovni obce sú prijímané rozhodnutia, ktoré výraznou mierou ovplyvňujú každodenný život občanov, či už ide o stav pozemných komunikácií, výsadbu zelene, kvalitu verejných služieb, výšku miestnej dane, občiansku vybavenosť a iné dôležité otázky," V praxi podľa nich dochádza k nežiaducemu stavu, keď obec pomerne veľkej rozlohy často sústredí finančné prostriedky najmä do rozvoja centra obce. "Obyvatelia okrajových častí obce, ktorí si tiež želajú mať v dostupnej blízkosti napr. upravené futbalové ihrisko, klubové miestnosti pre rozvoj záujmových činností mládeže či starších ľudí, dôstojný dom smútku, či fungujúcu materskú školu, sú tak nepriamo diskriminovaní, keďže na riešenie ich problémov už finančné prostriedky nezvýšia," pripomínajú poslanci. Súčasne dodávajú, že počas socializmu bolo mnoho obcí násilne pričlenených k väčším obciam bez toho, aby obyvatelia týchto dnešných už len „častí obcí“ mali možnosť sa k takémuto pričleneniu slobodne vyjadriť (napr. v referende). Preto chcú predkladatelia umožniť týmto bývalým samostatným obciam, aby sami rozhodli, či chcú aj naďalej zostať súčasťou väčšej obce alebo si chcú a vedia spravovať svoje záležitosti sami."Cieľom návrhu zákona je upraviť ďalšie podmienky týkajúce sa možnosti odčlenenia časti obce od obce. Podľa navrhovanej právnej úpravy tak bude odčlenenie časti obce od obce závisieť aj od dĺžky spoločnej hranice katastrálneho územia odčleňovanej časti obce a obce, či cesty spájajúcej odčleňovanú časť obce s obcou," vysvetlili predkladatelia návrhu. Súčasne doplnili, že "rovnako tak by odčlenenie obce záviselo aj od petície na rozdelenie obce, ktorú bude musieť podporiť aspoň 60 % oprávnených voličov odčleňovanej časti obce alebo miestneho referenda, ktoré sa uskutoční len v odčleňovanej časti obce.


Tinkoff v Katare neobsadí tímovú časovku, neoplatí sa im to

BRATISLAVA. Tímová časovka na nadchádzajúcich majstrovstvách sveta v cestnej cyklistike v katarskej Dauhe bude ochudobnená o účasť viacerých popredných družstiev, ktoré sa nestotožnili s finančnou politikou Medzinárodnej cyklistickej únie (UCI). Časovku družstiev na Strednom Východe sa nechystá obsadiť ani tím Tinkoff ruského milionára Olega Tiňkova so slovenskými bratmi Saganovcami či Erikom Baškom. "Tinkoff neobsadí tímovú časovku, lebo celkové finančné zaťaženie tejto súťaže je vyššie ako prípadný profit," potvrdil manažér komunikácie Tinkoffu pre portál Cyclingnews. Medzinárodná asociácia cyklistických profesionálov chcela pôvodne úplne bojkotovať túto súťaž na MS v Katare, napokon UCI súhlasila s finančnou výpomocou 2000 eur pre každého z účastníkov, aby sa aspoň sčasti vykompenzovali náklady. Ďalším dôvodom neúčasti viacerých tímov je fakt, že UCI sa tento rok v tímovej časovke rozhodla neprideliť žiadne body do hodnotenia WorldTour. "Nie sú za to žiadne body a veľa nás to stojí. Celkovo celá cesta do Kataru so všetkým materiálom a tímovým zázemím je logisticky náročná. Navyše, majstrovské preteky sa konajú na konci sezóny a najlepší nezískajú žiadne ceny. Je nám to ľúto, lebo tímová časovka je inak parádna disciplína," vysvetlil pohnútky Tinkoffu športový riaditeľ Tristan Hoffman. O majstrovské tituly sa v časovke družstiev bude bojovať v nedeľu 9. októbra. Úradujúcimi šampiónmi sú cyklisti tímu BMC Racing.


Šesťdesiatšesť krajín chce dosiahnuť uhlíkovú neutralitu, nechýba Slovensko
 Čaputová v OSN
 Naliehavá Greta
 Výsledky summitu
 Šéf OSN
Uhlíková neutralita
 Trumpova reakcia
 Veľkí zaostali
 Kepplovej komentár
 Fotogaléria

Medzinárodný klimatický summit má za cieľ zintenzívniť opatrenia.

NEW YORK. Šesťdesiatšesť krajín signalizovalo, že chcú do roku 2050 dosiahnuť takzvanú uhlíkovú neutralitu. Oznámil to generálny tajomník OSN António Guterres, ktorý v pondelok organizuje v New Yorku medzinárodný klimatický summit s cieľom zintenzívniť opatrenia proti globálnemu otepľovaniu. K dosiahnutiu nulových emisií oxidu uhličitého do roku 2050 sa zaviazalo 66 vlád, 10 regiónov, 102 miest, 93 firiem a 12 investorov, uviedol Guterres vo vyhlásení, ktorého citovala agentúra AP. Medzi krajinami, ktoré sa prihlásili k cieľu dosiahnutia uhlíkovej neutrality, je aj Slovensko. Darcovia z celého sveta prisľúbili ďalších 500 miliónov dolárov na programy zamerané na ochranu tropických dažďových pralesov v Amazónii a iných oblastiach sveta. Oznámila to v pondelok kancelária francúzskeho prezidenta Emmanuela Macrona, ktorú citovala agentúra AFP. Uvedenú sumu spoločne venujú Svetová Banka (SB), Medziamerická rozvojová banka (IDB) a environmentálna organizácia Conservation International (CI). Na podujatí sa zúčastnili viacerí svetoví lídri vrátane Emmanuela Macrona a prezidentov Čile, Kolumbie a Bolívie. Medzi účastníkmi chýbal brazílsky prezident Jair Bolsonaro.


Pri Komárne potvrdili nové ohnisko úhynov na vtáčiu chrípku

Od začiatku výskytu vtáčej chrípky v okrese zaznamenali 302 úhynov labutí.

KOMÁRNO. Štátna veterinárna a potravinová správa potvrdila v stredu (1.2.) pre okres Komárno ďalší jeden prípad pozitivity na vírus vysokopatogénnej aviárnej influenzy subtypu H5N8, čiže na vírus vtáčej chrípky. Ide o uhynutú voľne žijúcu labuť veľkú v oblasti Čergovského kanála medzi mestami Komárno a Kolárovo v okrese Komárno. Ako informoval riaditeľ Regionálnej veterinárnej a potravinovej správy (RVPS) Komárno Štefan Miholics, telo labute bolo zaslané na vyšetrenie do Štátneho veterinárneho a potravinového ústavu vo Zvolene. Podľa jeho slov boli v stredu z okolia mesta Komárno nahlásené úhyny jednej labute, jednej divej husi a dvoch kormoránov, pričom ich telá boli zaslané na vyšetrenie a výsledky budú známe v piatok (3.2.). Spomenuté uhynuté kormorány boli nájdene na Alžbetinom ostrove a divá hus pri rieke Dunaj v katastrálnom území obce Veľké Kosihy v okrese Komárno. Od začiatku výskytu vtáčej chrípky v okrese Komárno do stredy zaznamenala správa 302 úhynov labutí a bolo potvrdených 12 ohnísk úhynov, pričom podľa odhadu RVPS Komárno v tejto oblasti žije dokopy približne 2500 kusov.


CBA zatvorí desiatky predajní, ktoré ponúkne na prenájom formou franšízy

CBA zatvára predajne, ktoré nevie efektívne centrálne prevádzkovať.

BRATISLAVA. Spoločnosť CBA Slovakia plánuje v priebehu júna dočasne zatvoriť 40 predajní, ktoré ponúkne miestnym podnikateľom v podobe franšízy. Ide o predajne, ktorých centrálne prevádzkovanie nie je efektívne. „V rámci zmeny obchodnej stratégie sa sústreďujeme na predajne s plochou nad 200 metrov štvorcových. Predajne, ktoré nie je možné efektívne centrálne prevádzkovať, síce dočasne zatvárame, ale ponúkame ich šikovným miestnym podnikateľom formou franšízy. To znamená, že budú mať našu plnú podporu od vybavenia obchodu až po logistiku, aby mohli predajňu prevádzkovať. Tento model sme si už úspešne vyskúšali v Lučenci a okolí a som presvedčený, že môže fungovať aj v ďalších častiach Slovenska,“ vysvetlil generálny riaditeľ CBA Slovakia Wieslaw Chlebuś. CBA Slovakia zároveň rozširuje svoju sieť o nové predajne - od novembra minulého roka ich pribudlo 18 a do konca roka 2019 sa k nim pridá ďalších osem po celom Slovensku. Tieto kroky sú súčasťou zmien pri prechode pod novú značku Potraviny Kačka. Momentálne už viac ako polovica predajní prešla remodelingom na Potraviny Kačka. CBA Slovakia prevádzkuje jednu z najväčších maloobchodných sietí vo formáte menších samoobslužných potravín a lokálnych supermarketov po celom Slovensku. V roku 2019 prebieha rebranding celej siete na novú značku Potraviny Kačka súbežne s intenzívnym remodelingom existujúcich predajní. Predajne Potraviny Kačka patria k obchodom s najvyšším zastúpením domácich slovenských výrobkov.


Odborníci a podnikatelia chcú nového šéfa regulačného úradu

BRATISLAVA. Slovenská asociácia fotovoltického priemyslu a OZE (SAPI) poslala otvorený list prezidentovi, predsedovi vlády, ako aj členom vládneho kabinetu. V ňom požadujú čo najskoršie vymenovanie nezávislého odborníka na čelo Úradu pre reguláciu sieťových odvetví (ÚRSO). Pod list sa podpísalo vyše 130 odborníkov a podnikateľov z oblasti energetiky. Ako informovala riaditeľka SAPI Veronika Galeková, od nového predsedu ÚRSO očakávajú zjednodušenie a sprehľadnenie regulácie a zvýšenie jej transparentnosti. Taktiež požadujú zrušenie G-komponentu, zrušenie sankcie vo forme straty podpory za nesplnenie oznamovacej povinnosti a zrušenie viac ako tri roky trvajúceho stop-stavu pre zelené energetické zdroje s výkonom nad desať kilowattov. „Otvoreným listom chceme apelovať tak na pána prezidenta, ako aj na pána premiéra a členov vlády, aby spoločne našli osobnosť výraznú po odbornej aj morálnej stránke, ktorá by bola schopná viesť úrad tak, aby slúžil verejným záujmom,“ konštatovala Galeková. Začiatkom februára sa vzdal funkcie predsedu ÚRSO Jozef Holjenčík. Ten odstúpil zo svojho postu potom, ako prepukol chaos s cenami energií, ktoré v niektorých prípadoch vzrástli, a to aj napriek tomu, že regulátor avizoval na tento rok lacnejšie energie. Do vymenovania nového šéfa regulačného úradu preberá všetky právomoci podpredseda ÚRSO Miroslav Čelinský. Ako nedávno avizoval minister hospodárstva Peter Žiga, nového šéfa regulačného úradu bude vláda hľadať až po prijatí novely zákona o regulácii v sieťových odvetviach.


STĹPČEK PETRA SCHUTZATrinásť rokov vie bani sľúbiť iba Fico

Programovať ťažbu uhlia do roku 2030 si netrúfol ani Trump.

V súťaži o čo najvýstižnejší symbol troch Ficových vlád patrí baňa z Nitry do najužšej nominácie. Programovať ťažbu (mimoriadne nekvalitného) uhlia do roku 2030 si netrúfol dokonca ani Trump, ktorý v helme – ó, aká podobnosť! – práve ohlásil, že „vrátime baníkom ich dôstojnosť“. Trinásť rokov vie bani sľúbiť iba Fico, preto je taký úspešný politik. Prognózu ministra Žigu, že na dôstojnosť baníkov a vývar v alobale pre miestneho oligarchu možno nebudeme priplácať 95 miliónov až tak dlho, preto berme s veľkou rezervou. Niežeby tlaky z Únie či verejných financií – ktorým veru nastanú aj horšie časy – nemohli zvrtnúť kocku. Fico však má svoje celoživotné zásady, medzi ktoré podpora všetkej energetiky 20. storočia a alobalových štruktúr, čo opatrujú základne Smeru v regiónoch, nezastupiteľne patrí. Žiga napriek tomu sľubuje „cestovnú mapu“. Dokázalo by veľmi prekvapiť, keby z nej kvaplo aj niečo iné, než peniaze pre spriatelenú firmu, ktorá zvíťazí v tendri na štúdiu uskutočniteľnosti.


Bratislavskí poslanci schválili nových šéfov mestských podnikov

Novým predsedom predstavenstva BVS bude Peter Olajoš.

BRATISLAVA. Bratislavskí mestskí poslanci vo štvrtok schválili nových šéfov strategických mestských podnikov, ktorí vzišli z výberových konaní a odobril ich aj primátor Matúš Vallo. Novým šéfom Dopravného podniku Bratislava (DPB) bude Martin Rybanský, novým predsedom predstavenstva Bratislavskej vodárenskej spoločnosti (BVS) Peter Olajoš a novým šéfom firmy Odvoz a likvidácia odpadu (OLO) Martin Maslák. Novým riaditeľom Mestských lesov v Bratislave (MLB) sa stal Matej Dobšovič a novou predsedníčkou predstavenstva v Metro Bratislava bude Zuzana Kolláriková. V prípade mestskej organizácie Generálny investor Bratislavy (GIB) sa výberové konanie zopakuje, keďže výberová komisia neodporučila žiadneho z uchádzačov na túto pozíciu. Mestskí poslanci však vo štvrtok odvolali z funkcie doterajšieho riaditeľa organizácie Vladimíra Gašperáka a poverili vedením GIB Barbaru Beňovú do dňa vymenovania nového riaditeľa. "Dnešným hlasovaním poslancov sa môže provizórium v týchto podnikoch skončiť a je na nás, na vedení mesta, na poslancoch, na verejnosti, aby sme napĺňanie cieľov nových manažmentov sledovali," povedal Vallo. Na rokovaní mestského zastupiteľstva vyhlásil, že "vybrali to najlepšie, čo mohli". Poslancov ubezpečil, že ak niečo nebude fungovať, nebudú sa plniť veci alebo budú pochybnosti, tak je možné daného riaditeľa odvolať. Riaditeľ bratislavského magistrátu Ctibor Košťál deklaroval, že sa vedenie mesta a ani poslanci nebudú len tak prizerať, či podniky budú alebo nebudú fungovať. "Nových šéfov zaväzujeme ku konkrétnym cieľom, ktoré budeme formulovať v najbližších týždňoch," povedal s tým, že naplnením čiastkových a dlhodobých cieľov bude podmienený aj ich plat. Košťál tvrdí, že mesto bude monitorovať ekonomickú kondíciu podnikov. Niektorí mestskí poslanci upozornili v diskusii na to, že podmienky vo výzve na prihlásenie sa do jednotlivých výberových konaní mohli pôsobiť zavádzajúco, keďže takéto stanovené podmienky nie všetci vybratí a schválení kandidáti spĺňajú. Košťál to však odmieta. "My, keby sme chceli dať diskvalifikačné kritériá, tak by tam bolo uvedené slovné spojenie 'musí spĺňať'. To tam však nebolo uvedené," vysvetlil. Ako tvrdí, uvedomovali si, že môžu byť zručnosti kandidátov rôznorodé a že mesto "loví" na nasýtenom pracovnom trhu. Diskutovaným menom v rozprave bol Martin Rybanský, ktorý má bývalý pracovný vzťah s členom Dozornej rady DPB i mestským poslancom Jánom Buocikom a v súčasnosti je riaditeľom divízie autobusy v DPB. Rybanský na otázky poslancov odpovedal, že počas výberového procesu zodpovedal všetko pravdivo a vo svojom životopise priznal aj bývalú spoluprácu s Buocikom. Ten pre TASR deklaroval, že žiadnym spôsobom nezasahoval do výberového konania na obsadenie pozície predsedu predstavenstva DPB. "Ja viem, čo urobiť mám, a to aj urobím," reagoval Buocik na otázku mestského poslanca a starostu Ružinova Martina Chrena, či sa po zvolení Rybanského vzdá členstva v Dozornej rade DPB. Noví šéfovia mestských podnikov sa budú ujímať svojich funkcií postupne. Zároveň mesto spúšťa prípravu a počas leta chce predstaviť výkonnostné kritériá úspechu spoločností.


Sudcovia Najvyššieho súdu môžu znova hovoriť s médiami, zákaz zrušili

S médiami doteraz prioritne komunikoval hovorca súdu.

BRATISLAVA. Sudcovia Najvyššieho súdu (NS) môžu od pondelka s médiami komunikovať podľa vlastného zváženia. Rozhodla o tom podpredsedníčka Najvyššieho súdu (NS) Jarmila Urbancová, zastupujúca predsedu Najvyššieho súdu. TASR o tom informovala hovorkyňa Najvyššieho súdu Alexandra Važanová. Urbancová v rozhodnutí zrušila pokyn bývalej predsedníčky Najvyššieho súdu Daniely Švecovej z 26. februára 2016. Ten kompetenciu poskytovania informácií médiám a verejnosti vzťahoval prioritne na hovorcu Najvyššieho súdu. "Od pondelka tak môžu sudcovia Najvyššieho súdu s médiami komunikovať podľa vlastného zváženia," vysvetlila Važanová.


Najrýchlejšia Kia GT chce konkurovať Audi či BMW

Stovku dosiahne za 5,1 sekundy, rýchlejšie ako ktorákoľvek Kia doposiaľ.

SOUL, BRATISLAVA. Už v januári predstaví kórejská Kia svoj najrýchlejší model v histórii - sedan Kia GT. Novinka bude konkurovať napríklad BMW radu 4 Gran Coupé či novému Audi A5 Sportback. K novinke automobilka predstavila video zo severnej slučky okruhu Nürburgring, kde prebiehalo ladenie novinky. Zároveň však unikli aj prvé fotografie. Kia GT sa ponáša na štúdiu GT Concept z roku 2011, vývoj športového sedanu automobilka oficiálne potvrdila v roku 2014. Novinka bude mať pohon zadných kolies a v ponuke paletu motorov. Američanov by mal osloviť benzínový šesťvalec a štvorvalec (oba s turbom), zákazníci v Európe si zrejme vyžiadajú aj diesel - pravdepodobne štvorvalec s objemom 2,2 litra z modelov Kia Sorento a Hyundai Santa Fe. Portál Autocar uvádza, že najsilnejšia verzia zrýchli na stovku za 5,1 sekundy, čo z modelu GT robí najrýchlejšiu Kiu v histórii. Premiéra novinky je naplánovaná na 8. januára. Cena GT bude pravdepodobne začínať na úrovni 30-35 tisíc eur - tak, aby nekonkurovala menšiemu modelu Optima.


Je to oficiálne. Cibulková je novou svetovou štvorkou

Svetovou jednotkou je opäť Angelique Kerberová, Viktória Kužmová si vytvorila osobné maximum.

BRATISLAVA. Slovenská tenistka Dominika Cibulková po dvadsiatich deviatich rokoch vyrovnala renkingový národný rekord Miloslava Mečířa, v pondelok sa ocitla na štvrtom mieste vo svetovom rebríčku vo dvojhre. Dvadsaťsedemročná Cibulková bola premiérovo v najlepšej päťke sveta po svojom triumfe na koncosezónnom šampionáte WTA Finals v Singapure 31. októbra 2016. Tento rok sa dvakrát ocitla jedno víťazstvo od štvrtého miesta, ale v Petrohrade ani Dauhe neuspela. Mečíř sa stal štvorkou mužského hodnotenia ATP 22. februára 1988. Janette Husárová kedysi bola trojkou systému vo štvorhre, premiérovo 21. apríla 2003. Na čelo rebríčka sa vrátila Nemka Angelique Kerberová pred šampiónku Australian Open Američanku Serenu Williamsovú, ktorá neštartovala v Indian Wells pre zranenie. Tretia ja Češka Karolína Plíšková. Slovenská dvojka Kristína Kučová si udržala 82. pozíciu. Jana Čepelová vypadla z elitnej stovky, momentálne jej patrí 105. priečka. Rebecca Šramková je 117. a Viktoria Kužmová 176., čo je jej nové kariérne maximum. Dominika Cibulková - 4. Daniela Hantuchová - 5. Karina Habšudová - 10. Henrieta Nagyová - 21. Radka Zrubáková - 22. Jarmila Gajdošová - 25. Anna Karolína Schmiedlová - 26. Janette Husárová - 31. Magdaléna Rybáriková - 31. Katarína Studeníková - 31. Martina Suchá - 37. Jana Čepelová - 50. Ľudmila Cervanová - 58. Ľubomíra Kurhajcová - 59. Kristína Kučová - 71. Eva Fislová - 98.


Francúzsky prezident sa spovedá len ľudu, ale bez poslancov je slabý

Minúta

Silný slabý prezident

Macron nad blondínu

Stĺpček šéfredaktorky

Útoky na Macrona

Strach nezabral

Zúfalí volia Le Penovú

De Gaulle zaviedol systém silného prezidenta, ktorý však potrebuje podporu v parlamente.

PARÍŽ, BRATISLAVA. Na rozdiel od takých krajín, ako napríklad Mali či Vietnam, Alžírsko nebolo francúzskou kolóniou. Bolo priamo súčasťou krajiny a aj preto mnohých Francúzov prekvapilo, keď sa miestni Arabi začali búriť. Nasledujúca vojna viedla k nezávislosti Alžírska a aj k vzniku takzvanej piatej Francúzskej republiky. V roku 1958 totiž kontrolu nad Alžírskom prebrala od civilistov armáda. V Paríži vládla nestabilná vláda, v parlamente bolo mnoho strán. Politici sa preto báli, že by sa alžírskym vzorom mohli inšpirovať ďalší generáli a vykonať prevrat. Z dôchodku sa preto k moci vrátila legenda odporu voči nacistickej okupácii Charles de Gaulle. Prepísal francúzsku ústavu a založil súčasný politický systém, už piatu Francúzsku republiku. Francúzi si svoje republiky rátajú od revolúcie v roku 1789. Striedali sa obdobia monarchie a relatívnej demokracie, každý systém sa v niečom líšil od tých predchádzajúcich. Ten súčasný je systém silného prezidenta, ktorý je prakticky neodvolateľný. Spovedá sa priamo občanom, nie poslancom. Je silný v zahraničnej politike, je hlavným veliteľom armády. Vymenúva premiéra, no ten na vládnutie potrebuje podporu poslancov. A to je dôvod, prečo sa francúzskemu systému hovorí poloprezidentský. Parlamentné voľby sa tradične konajú krátko po prezidentských. Je to preto, aby bola väčšia šanca, že prezident a väčšina poslancov budú z rovnakej strany. Nie je to však samozrejmé, tri opačné prípady sú známe z minulosti, keď ešte funkčné obdobie prezidenta trvalo päť rokov a obdobia sa tak neprekrývali. Takzvaná kohabitácia najdlhšie trvala v rokoch 1997 až 2002, v čase prezidentovania pravičiara Jacqua Chiraca, premiérom bol vtedy socialista Lionel Jospin. Chirac tak nevedel zastaviť ľavicové reformy socialistov, ktorí napríklad skrátili pracovný čas na 35 hodín týždenne. Chirac toto obdobie označoval za vládnu paralýzu. Toto by sa mohlo stať v prípade víťazstva ktoréhokoľvek z tohtoročných prezidentských kandidátov, keďže žiaden nemá za sebou stranu silnú v parlamente. Národný front Marine Le Penovej má v súčasnosti len dvoch poslancov, v júnových voľbách zrejme získa vyšší počet, ale od väčšiny bude mať zrejme ďaleko. Hnutie En Marche! Emmanuela Macrona zatiaľ ako politická strana ani neexistuje. Prezident síce môže obísť parlament a vládnuť dekrétmi. Toto opatrenie sa však považuje za extrémne a De Gaulle ho využil len počas krátkeho obdobia cez alžírsku vojnu o nezávislosť. „Je nepredstaviteľné, že súčasné Francúzsko by sa k tomu vrátilo,“ uviedol pre SME Jim Shields, odborník na francúzsku politiku z birminghamskej univerzity v Astone. Prezident tiež môže vymenovať svojho premiéra aj bez väčšiny v parlamente, no riskuje tým vyslovenie nedôvery vláde a tým aj rozpustenie celého Národného zhromaždenia. „Nevidím možnosť, ako by mohol prezident dlhodobo vládnuť, ak by nemal oporu v parlamente,“ dodáva Shields.


Trump avizoval v súvislosti s útokmi na Saudskú Arábiu zdržanlivosť voči Iránu

WASHINGTON. Americký prezident Donald Trump v piatok vyhlásil, že v súvislosti s nedávnymi útokmi na saudskoarabskú ropnú infraštruktúru nemá v úmysle nariadiť okamžitý vojenský úder na Irán. Informovala o tom agentúra AP. Líder Spojených štátov v piatok v Oválnej pracovni Bieleho domu ešte pred dopoludňajším stretnutím Rady pre národnú bezpečnosť (NSC) ohlásil nové sankcie voči iránskej centrálnej banke, pričom zdôraznil, že nariadiť vojenský úder na Irán by bolo tou najjednoduchšou cestou. "Myslím si však, že prístupom silného človeka a tým, čo silný človek robí, je ukazovanie zdržanlivosti," vyhlásil v tejto súvislosti Trump. Šéf Bieleho domu však Teherán zároveň varoval, že v budúcnosti už taký zdržanlivý byť nemusí. Irán popiera obvinenia z účasti na útokoch v Saudskej Arábii. K napadnutiu spomínaných zariadení pomocou dronov sa prihlásili povstalci podporovaní Iránom, proti ktorým bojuje v Jemene koalícia na čele so Saudskou Arábiou.


Ozbrojený muž lúpil v záložni

Lupič zranil jednu pracovníčku a odniesol si zlaté šperky.

DÚBRAVKA. Ozbrojený muž lúpil dnes krátko po 08:00 v záložni na Saratovskej ulici v bratislavskej Dúbravke. Pracovníčky ohrozoval zbraňou a jednu aj fyzicky napadol. Odniesol si zlaté šperky v zatiaľ nevyčíslenej hodnote. Ako agentúru SITA informoval bratislavský policajný hovorca Michal Szeiff, páchateľ bol štíhlej postavy, vysoký 180 - 190 cm, oblečenú mal čiernu bundu s kapucňou a so sebou mal čiernu športovú tašku. Akékoľvek informácie, ktoré by mohli polícii pomôcť pri jeho vypátraní, možno oznámiť na linke 158.


Hráč Dortmundu sa stále bojí nastúpiť do autobusu, v noci ťažko spí

DUSSELDORF. Futbalista Borussie Dortmund Šindži Kagawa priznal, že šesť týždňov po bombovom útoku na výpravu nemeckého klubu sa stále bojí nastúpiť do tímového autobusu a takisto máva problémy so spánkom. Bolo to pre nás ťažké, v hlave som mal stále iba scény z autobusu. "Bojím sa nastúpiť do autobusu, obávam sa cestovania na zápasy. Navyše v noci dobre nespím," napísal japonský stredopoliar na svojom internetovom blogu. Autobus s hráčmi Borussie sa stal terčom útoku pred aprílovým domácim duelom štvrťfinále Ligy majstrov s AS Monako. Kagawa povedal, že zadržanie podozrivého mu nijako neznížilo obavy. Takisto sa mu nepáči, že po bombovom útoku odložili stretnutie iba o 24 hodín. "Dozvedeli sme sa, že zápas sa musí odohrať na druhý deň. Ja a ani ostatní hráči sme nemohli tomu uveriť. Bolo to pre nás ťažké, v hlave som mal stále iba scény z autobusu," uviedol Kagawa. Pri útoku utrpel obranca Borussie Marc Bartra zlomeninu pravého zápästia, ako aj ďalšie poranenia hornej končatiny. Dvadsaťšesťročný Španiel sa musel podrobiť operácii. Dortmund podľahol v prvom zápase Monacu 2:3, po prehre 1:3 v odvete zo súťaže vypadol.


Na Topfeste boli problémy s hlavným pódiom, niektoré koncerty nebudú

Pogram rozdelia medzi Blue a White stage.

PIEŠŤANY. Problémy festivalu Topfest spôsobila v noci na piatok búrka, ktorá sa prehnala miestom konania. Organizátori počas kontroly zistili, že nosná časť konštrukcie strechy je porušená. Informuje o tom portál Aktuality.sk. V nárazoch búrka dosahovala rýchlosť 120 kilometrov za hodinu. Kapely, ktoré na festivale v piatok vystupovali, sa tak striedali v dvoch menších stanoch. Portál informuje, že kvôli tomu si mnoho menších kapiel nezahrá vôbec. Podľa PR manažéra festivalu Jána Kakaščíka to inak nebude ani v sobotu. Ľuďom sa situácia nepáči, niektorí sa pre portál vyjadrili, že už viackrát neprídu.


Rusko sa pokúsilo ovplyvniť voľby, ale Trump sa s Moskvou nespolčil

Vplyv Ruska na prezidentské voľby v USA vyšetrovanie potvrdilo.

WASHINGTON. Rusko sa pokúsilo ovplyvniť prezidentské voľby v Spojených štátoch v roku 2016, ale terajší americký prezident Donald Trump, nikto z jeho štábu a ani žiadny iný Američan v tejto veci s Moskvou nespolupracoval. Vo štvrtok to na tlačovej konferencii vyhlásil americký minister spravodlivosti William Barr, ktorý sa chystá Kongresu USA a tiež verejnosti predložiť správu osobitného vyšetrovateľa Roberta Muellera. Na prípadnú spoluprácu Trumpovho štábu neukazuje podľa Barra žiadny z dôkazov, ktoré Mueller zozbieral. Rovnako tak nič nepotvrdilo možnú spoluprácu iných amerických občanov s Moskvou. Barr tiež povedal, že Biely dom s Muellerom plne spolupracoval, hoci Trump mal voči vyšetrovaniu výhrady, lebo bol presvedčený, že ho sprevádzajú nelegálne úniky informácií. Trump v minulosti opakovane vyšetrovanie označoval za hon na čarodejnice. Pokiaľ ide o bránenie spravodlivosti, čo v prípade Trumpa nechal Mueller vo svojej správe bez záveru, je Barr presvedčený, že na to žiadny dôkaz neukazuje. Rovnaký názor v tejto veci má aj Barrov námestník Rod Rosenstein. Muellerovu správu o ruskej úlohe vo voľbách odovzdá Barr o 17:00 SELČ Kongresu USA a následne ju poskytne aj verejnosti. Minister zdôraznil, že dokument nebol obsahovo nijako editovaný, začiernené v ňom ale budú pasáže súvisiace s utajovanými skutočnosťami alebo s tretími osobami, ktoré nemali k vyšetrovaniu priamy vzťah. Neverejné budú aj výpovede obvinených pred veľkou porotou.


Výrazný pokles zásob ropy v USA podporil ceny ropy

Výraznejšiemu rastu bránia slabé vyhliadky dopytu.

SINGAPUR. Po predchádzajúcom poklese zaznamenali ceny ropy vo štvrtok opätovný rast, keď ich okrem napätia na Blízkom východe podporil väčší pokles ropných zásob v USA, než sa čakalo. Výraznejšiemu rastu však bránia slabé vyhliadky dopytu a príznaky spomaľujúceho sa rastu svetovej ekonomiky. Ako v stredu uviedlo americké ministerstvo energetiky, ropné zásoby v USA klesli v minulom týždni takmer o 11 miliónov barelov. Analytici počítali s poklesom o štyri milióny barelov. Cena severomorskej ropnej zmesi Brent s dodávkou v septembri vzrástla do 11.41 h SELČ o 35 centov (0,55 %) na 63,53 USD (57,03 eura) za barel. Na záver predchádzajúceho obchodovania cena ropy Brent klesla zhruba o 1 %, čo bol prvý pokles za posledné štyri obchodovacie dni. Cena americkej ľahkej ropy WTI dosiahla 56,16 USD za barel. V porovnaní s predchádzajúcou uzávierkou to predstavuje rast o 28 centov (0,50 %). Na záver stredajšieho obchodovania klesla cena WTI o 1,6 %.


Vyskúšajte desať chutných receptov na vianočné pečivo

Z množstva tipov na lahodné vianočné pečivo si určite vyberiete.

K Vianociam sa výborne hodí suché pečivo, vyskúšajte jeho verziu s orechami. Prejsť na recept Vyskúšajte typické francúzske čajové pečivo, ktoré najlepšie chutí čerstvo upečené.  Prejsť na recept Niekde ich volajú florentínky, inde marokánky. Pripravte si ich podľa nášho receptu.  Prejsť na recept Rozvoňajte si domácnosť lahodnými a krehkými medvedími labkami. Prejsť na recept Na vianočnom stole nesmú chýbať vanilkové rožteky.  Prejsť na recept Ak vám nie je pochuti vanilka či orechy, dajte šancu maku. Výborný výsledok, ktorý sa dá upraviť aj na bezlepkový spôsob. Prejsť na recept Typické orechové pečivo v tvare orieškov nielen výborne vyzerá, ale aj chutí. Prejsť na recept Vyskúšajte spraviť kolieska, ktoré sa rozplývajú na jazyku, podľa starého rodinného receptu. Prejsť na recept Čokoholici sa potešia, keď ochutnajú tieto mini sušienky plnené krémom ganache. Prejsť na recept Polomáčané sušienky vyzerajú a chutia vynikajúco, ich príprava je jednoduchšia, než by sa zdalo. Prejsť na recept


Davis odmieta, že záväzky Británie voči EÚ v čase brexitu budú sto miliard eur

Minister pre brexit David Davis povedal, že EÚ nemôže svojvoľne určiť sumu britských záväzkov.

LONDÝN. Člen britskej vlády David Davis, ktorý je hlavným vyjednávačom pre rokovania o brexite, odmietol názor, že Británia bude mať v čase odchodu z EÚ voči bloku finančné záväzky v sume 100 mld. eur. Minister pre brexit pre televíznu stanicu ITV povedal, že EÚ nemôže svojvoľne určiť sumu britských záväzkov a jej konečná výška bude bude výsledkom rokovaní.Všeobecne sa diskutovalo o tom, že záväzky Británie voči EÚ v čase jej vystúpenia budú na úrovni 60 mld. eur, ale denník Financial Times v stredu uviedol, že vzhľadom na dodatočné požiadavky únie sa táto suma zvýšila. Davis konštatoval, že Británia si splní svoje medzinárodné záväzky, ale "nebudeme platiť 100 miliárd".


Mladá Boleslav si poradila s Teplicami v dvadsiatom prvom kole českej ligy

Bundesliga

Ligue 1

Serie A

La Liga

FA Cup

Česká liga

Pozrite si výsledok piatkového zápasu českej najvyššej súťaže.

PRAHA. V piatkovom zápase 21. kola najvyššej českej futbalovej ligy zvíťazila Mladá Boleslav na ihrisku Teplíc 2:0 a v tabuľke sa posunula na 8. miesto. FK Teplice - FK Mladá Boleslav 0:2 (0:1)Góly: 36. Křapka, 47. Komličenko, ČK: 51. Šušnjar (Mladá Boleslav)


Čaputová vymenovala šiestich ústavných sudcov, Procházka medzi nimi nie je
Čaputová vybrala sudcov
 Video
 Reakcie
 Rozhovor so sudcom
 Sudcovia o justícii
 Tkačenkov komentár

BRATISLAVA. Prezidentka Zuzana Čaputová vymenovala zvyšných šesť ústavných sudcov a Ústavný súd tak bude po takmer ôsmich mesiacoch plne funkčný. Novými sudcami sa stali Ladislav Duditš, Libor Duľa, Rastislav Kaššák, Miloš Maďar, Peter Straka a Martin Vernarský. Čaputová po vymenovaní povedala, že verí, že noví ústavní sudcovia prispejú k spravodlivosti a dôvere v súdnictvo. Prezidentka pripomenula aj prešľapy sudcov s tým, že ľudia potrebujú dôverovať tomu, že sudcovia sa sami dokážu s týmito excesmi vyrovnať. "Slovensko dnes viac ako kedykoľvek pred tým potrebuje počuť hlas múdrych a ctihodných sudcov a sudkýň," povedala prezidentka. Premiér Peter Pellegrini po slávnostnom vymenovaní povedal, že nikoho zo šestice nepozná a tak je to dobre. Edita Pfundtner, Radoslav Procházka, Pavol Boroň, Patrik Palša, Marek Tomašovič, Martin Vernarský, Rastislav Kaššák, Daniela Švecová, Michal Truban, Miloš Maďar, Pavol Malich, Ladislav Duditš, Libor Duľa, Peter Melicher, Peter Straka. Bývalý prezident Andrej Kiska už vymenoval za ústavných sudcov Ivana Fiačana, Petra Molnára a Ľuboša Szigetiho, keďže Ústavný súd bol nefunkčný. "Neviem ani, za kým by som išiel, keby som od Ústavného súdu niečo potreboval, a tak by to bolo najlepšie, ak by čo najmenej politikov poznalo sudcov," povedal. Dodal, že víta prezidentkine slová, ktorými sa prihovorila sudcovskému stavu. "Plne s nimi súhlasím, sudcovský stav musí nájsť v sebe mechanizmy, aby sa dokázal samoočisťovať," povedal. Na otázku, či Čaputová narážala na bývalú štátnu tajomníčku a súčasnú sudkyňu Krajského súdu Bratislava Moniku Janskovskú, reagoval tým, že podľa neho hovorila o viacerých sudcoch. Predseda Národnej rady Andrej Danko verí v nestrannosť sudcov, ktorých prezidentke ponúkol parlament. "Som rád, že Ústavný súd už je kompletne funkčný, že má kompletné zloženie sudcov, že sa dá bojovať so všetkými podaniami, rozhodnúť o nich a že nehrozia žiadne prieťahy, ktoré by ohrozovali ľudí," povedal Danko. Čaputovej výber sudcov považuje minister spravodlivosti Gábor Gál (Most-Híd) za dobrý a dúfa, že sa to odrazí aj na činnosti súdu. Prezidentka vybrala podľa Gála "z každého súdka troška", keďže medzi vymenovanými sú advokáti, sudcovia aj ľudia z akademickej obce. Podobne to vníma aj predseda Ústavného súdu Ivan Fiačan. "Verejnosť môže byť spokojná. Podľa môjho názoru vzniká Ústavný súd, ktorý má šancu byť jedným z najlepších v histórii Ústavného súdu," povedal. Nových sudcov podľa Fiačana nečaká ľahký nástup do funkcie. Na súde je viac ako tisíc nepridelených vecí, neskončených je asi 1500. Šéf súdu je však rád, že má konečne všetkých trinásť sudcov a môže pracovať v kompletnom zložení. "Plný počet sudcov je nevyhnutný, aby ochrana ústavnosti na Slovensku bola zachovaná," zdôraznil Fiačan, ktorý verí, že sa súdnictvo podarí očistiť . Parlament Čaputovej koncom septembra zvolil posledných štyroch kandidátov po niekoľkomesačnom naťahovaní. Ústavnému súdu chýbalo od februára tohto roka deväť ústavných sudcov, ktorým sa skončilo funkčné obdobie. Koalícia však nebola schopná vo viacerých opakovaných voľbách zvoliť plný počet 18 kandidátov. Prezidentka Zuzana Čaputová odmietala vyberať nových sudcov z neúplného počtu kandidátov. Troch sudcov vybral ešte jej predchodca Andrej Kiska, aby bolo plénum Ústavného súdu vôbec funkčné. Dokopy trinásťčlenný Ústavný súd mal doteraz len sedem sudcov, čo bolo nevyhnutné minimum na to, aby mohol fungovať.


Netanjahu prijal Danka, rokovali o IT spolupráci

Predseda NR SR ocenil možnosti Izraela v kybernetickej bezpečnosti.

JERUZALEM. Izrael je podľa predsedu NR SR Andreja Danka svetovým lídrom v oblasti IT technológií, ochrany dát a kybernetickej bezpečnosti a Slovensko vníma ako možný objekt záujmu pre svoje investície a kooperáciu v tejto oblasti. Danko sa takto vyjadril po stretnutí s predsedom izraelskej vlády Benjaminom Netanjahuom, ktorým v pondelok popoludní začal svoju oficiálnu návštevu v Izraeli. "Mali sme naozaj veľmi dobrú debatu v oblasti budúcej kooperácie. Ja som ocenil, že Slovensko je Izraelom vnímané ako strategický a stabilný partner pre rozvoj technológii, v ktorých je naozaj Izrael lídrom, nielen v tejto zóne, ale aj v celosvetovom meradle," povedal Danko na brífingu po stretnutí. "Naozaj je dôležité, ak tak významní svetoví politici, ako je pán Netanjahu, vnímajú Slovensko ako samostatný štát, ako možný objekt záujmu pre investície z Izraela," uviedol Danko. Izraelčania podľa neho vidia priestor pre IT kooperáciu so Slovenskom najmä v automobilovom priemysle a vo sfére kybernetickej bezpečnosti. Rokovanie s izraelským premiérom v Jeruzaleme Danko opísal ako "veľmi priateľské a príjemné stretnutie" a uviedol, že bude Netanjahuove postrehy tlmočiť aj slovenskému premiérovi. "Naozaj je až úžasné, kam sa Izrael v tejto oblasti dostal, ako sa vyvíja v IT segmente a myslím si, že je pre Slovensko jedným z dôležitých strategických partnerov," uviedol Danko. Dodal, že EÚ pri ochrane dát, ktoré sú celosvetovo dôležitou témou, tak trochu zaspala. Izrael je naopak podľa jeho slov druhým štátom na svete, čo sa týka investícii do IT segmentu. O IT technológiách a súvisiacej legislatíve, by sa chcel Danko rozprávať aj počas svojej utorňajšej návšteve v izraelskom parlamente (Knesete) a stretnutí s jeho predsedom Julim-Joelom Edelsteinom. Možnosti spolupráce so židovským štátom vníma Danko aj v iných oblastiach, ako napríklad turizmus, obchod i ďalšie investície. V tejto súvislosti spomenul, že z Izraela na Slovensko ročne príde takmer 40 000 turistov. Tieto témy síce predmetom pondelňajších rokovaní neboli, no je pravdepodobné, že Danko o nich bude rokovať počas utorňajšej návštevy v Knesete, kde by sa mal okrem Edelsteina stretnúť i s členmi parlamentnej skupiny izraelsko-slovenského priateľstva. S Netanjahuom v pondelok Danko hovoril ešte o otázkach, ktoré súvisia s historickým vývojom Izraela a SR. Izraelský premiér podľa Danka poďakoval slovenskej parlamentnej delegácií (rovnako i českej, ktorá je v Izraeli na paralelnej návšteve) za pomoc, ktorú v roku 1947 Izrael dostal od vtedajšieho Československa. Po rokovaní s Netanjahuom si Danko v pondelok podvečer - spoločne so slovenskou parlamentnou delegáciou - prezrel kresťanské a židovské pamiatky v jeruzalemskom Starom meste.


Organizácii pre bezpečnosť a spoluprácu v Európe bude Slovensko predsedať v roku 2019.

BRATISLAVA. Slovensko sa začína pripravovať na predsedníctvo v OBSE. Organizácii pre bezpečnosť a spoluprácu v Európe budeme predsedať v roku 2019. Ako uviedol minister zahraničných vecí a európskych záležitostí Miroslav Lajčák, na túto tému už mali na ministerstve niekoľko stretnutí, aj tento týždeň.„Vytvárame prípravnú skupinu, ktorá bude od 1. apríla v organizačnej štruktúre ministerstva a bude sa postupne rozrastať. Rátame so zvýšením počtu ľudí, ktorí sa budú tej téme venovať aj tu, aj na stálom zastúpení pri OBSE vo Viedni,“ informoval Lajčák s tým, že už teraz viac-menej vedia, čo bude treba urobiť. Treba napríklad stanoviť politický program. „Máme akýsi katalóg tém, zhruba desať sme posudzovali aj tento týždeň a z nich vyberieme tri-štyri, ktoré by mali byť dominantnými témami,“ priblížil šéf slovenskej diplomacie. Pred predsedníctvom v OBSE bude treba vyriešiť aj mnoho logistických záležitostí. Slovensko bude napríklad organizovať ministerské zasadnutie 57 účastníckych štátov.Kandidatúru Slovenska na predsedníctvo v roku 2019 v Organizácii pre bezpečnosť a spoluprácu v Európe (OBSE) schválilo 57 účastníckych štátov organizácie 9. decembra minulého roka. V súčasnosti je predsedníckou krajinou Rakúsko. Predsedníctvo v OBSE trvá jeden kalendárny rok a post úradujúceho predsedu vykonáva minister zahraničných vecí. Úlohou OBSE je pracovať na stabilite, mieri a demokracii v Európe prostredníctvom politického dialógu, zdieľaných hodnôt a praktickou prácou. Jej aktivity pokrývajú oblasti od politiky, vojenských či ekologických aspektov, až po ekonomiku a ľudské práva.


Unikol obrázok smarftónu, ktorý chce Google predstaviť na jeseň

Google dorovná krok so špičkovými modelmi na trhu, aby predviedol nové funkcie Androidu.

SAN FRANCISCO, BRATISLAVA. Nový smartfón, ktorý sa Google chystá predstaviť verejnosti v októbri nadobúda po početných drobných indíciách konkrétnejšiu podobu. Na web unikol obrázok, ktorý by mohol zachytávať jednu z posledných podôb pred spustením výroby. Očakáva sa, že vynovený mobil Google Pixel XL pre rok 2017 príde na trh s AMOLED displejom a tenučkým rámom, ktorý po stisnutí v dlani umožní spúšťanie aplikácií či prednastavených funkcií. Hoci sa dlhšiu dobu hovorí o tom, že výrobcom by mala byť firma LG, rovnakú funkciu pred časom do svojich modelov zabudovala firma HTC, ktorá pre Google v minulosti smartfóny vyrábala. Displej s uhlopriečkou 6 palcov má podľa webu Android Police pomer strán 2:1, zaoblené rohy a snaží sa využiť pre zobrazovanie čo najväčšiu plochu čelného panelu. Veľa sa diskutuje o vynovenom dizajne, ráme či povrchovej úprave. Je zrejmé, že novinka bude i napriek lepšiemu hardvéru a výkonnejším čipom tenšia ako predchodca. Technické detaily nie sú známe a ak neuniknú predčasne, do jesene zostanú utajené. Isté však je, že Google sa chce držať triedy prémiových zariadení, v ktorých pravidelne predstavuje nové funkcie operačného systému Android. TIP: Pozrite si odborné recenzie a ceny smartfónov Google Pixel a Goole Pixel XL v našej službe Recenzie.Sme.sk


V Londýne zadržali počas protestu viac ako dvesto aktivistov

Aktivisti na protest prerušili dopravu v niektorých častiach Londýna.

LONDÝN. Britská polícia zadržala 209 aktivistov proti klimatickým zmenám, ktorí na protest prerušili dopravu v niektorých častiach Londýna. Informovala o tom v utorok agentúra AFP s odvolaním sa tamojšiu políciu. Demonštranti už v pondelok začali blokovať most Waterloo a niekoľko významných londýnskych dopravných uzlov. Na noc si pozdĺž ciest na križovatke Oxford Circus rozložili stany a v protestoch pokračovali aj v utorok. Väčšinu zo zatknutých osôb polícia zadržala za rušenie verejného poriadku a ohrozenie bezpečnosti a plynulosti premávky. Polícia očakáva, že demonštrácie budú pokračovať aj počas nadchádzajúcich týždňov. Medzi zatknutými je až päť osôb, traja muži a dve ženy, ktorých polícia zadržala v areáli budovy ropnej spoločnosti Shell v blízkosti rieky Temža. Dvaja z aktivistov tam totiž vyliezli na lešenie a na prednú časť budovy napísali červenou farbou "Shell to vie". Traja ďalší si zase prilepili ruky k otočným dverám pri vchode. Na čele protestov stála britská aktivistická skupina Extinction Rebellion. Demonštranti z tejto organizácie protestovali aj 1. apríla - vtedy sa na balkóne rokovacej sály Dolnej snemovne britského parlamentu vyzliekli do spodnej bielizne v čase, keď prebiehala rozprava o brexite.


Danko odcestoval do Budapešti na stretnutie predsedov parlamentov V4

Rokovať budú najmä o výmene názorov o perspektívach vyšehradskej spolupráce.

BRATISLAVA. Predseda Národnej rady SR Andrej Danko odcestoval na neformálne stretnutie predsedov parlamentov štátov Vyšehradskej skupiny do Budapešti. Spoločné rokovanie sa zameriava predovšetkým na výmenu názorov o perspektívach vyšehradskej spolupráce, posilňovaní úlohy národných parlamentov v rámci EÚ, ako aj zhodnotenie politiky rozširovania EÚ. V tejto súvislosti sa otvoria aj ďalšie bilaterálne a multilaterálne témy spoločného záujmu. "Jedným z ústredných pilierov EÚ musia byť aj naše národné parlamenty. Sú najbližšie našim občanom a majú teda najlepšie možnosti komunikovať politické zámery v každodennom živote," uviedol Danko. TASR informoval Odbor komunikácie s médiami a verejnosťou NRSR.


Clintonovú podporil ďalší denník. Podľa Washington Post môže byť skvelá

Redakcia sa na jej podpore zhodla jednoznačne.

WASHINGTON. Po vplyvných amerických denníkoch The New York Times a USA Today aj denník The Washington Post v editoriáli podporil demokratickú prezidentskú kandidátku Hillary Clintonovú. Redakcia vo štvrtok napísala, že Clintonová môže byť skvelou hlavou štátu, jej kandidatúru vraj podporila "bez váhania". "V depresii a špine tohto politického obdobia býva často prehliadaná jedna povzbudzujúca pravda: Vo voľbách máme schopnú a dobre pripravenú kandidátku. Hillary Clintonová sa môže stať skvelou prezidentkou Spojených štátov a my ju podporujeme bez váhania," napísala redakcia. Za Clintonovú sa vraj nestavia preto, že Trump je "príšerný a mimoriadne neschopný" kandidát. "Aj keby sme si mysleli, že Clintonová je menším zlom, rovnako by sme vás vyzvali, aby ste jej dali hlas. Taký silný je náš názor na Trumpa," konštatoval denník. Redakcia vraj nie je slepá voči nedostatkom bývalej prvej dámy, "ktorá nemá Obamovu výrečnosť ani spoločenský šarm Georgea Busha staršieho alebo svojho manžela (Billa Clintona)". Rečnícke schopnosti ani šarm ale nestačí. "Clintonová je húževnatá, nezdolná, odhodlaná a bystrá. Pri nástupe do funkcie bude poznať Washington lepšie ako ho svojho času poznali Bill Clinton alebo George Bush," píše The Washington Post. "Na rozdiel od Obamu bude mať manažérsku skúsenosť. Nedovolí, aby jej emócie bránili v práci, má predpoklady uviesť veci do pohybu," zdôrazňujú redaktori. Pre Trumpa redakcia nenašla dobré slovo. Je podľa editoriálu úzkoprsý, ignorantský, klamársky, narcistický, pomstychtivý, sexistický, finančne ľahkomyseľný, intelektuálne lenivý, pohŕdavý voči demokracii a zahľadený do nepriateľov Ameriky.


ECB: Bitcoin je špekulatívna módna vlna

Člen Výkonnej rady  Európskej centrálnej banky varuje pred bitcoinom finančné trhy.

FRANKFURT NAD MOHANOM. Člen Výkonnej rady Európskej centrálnej banky (ECB) Yves Mersch sleduje prudké posilňovanie bitcoinu s obavami a považuje ho za nebezpečenstvo pre finančnú stabilitu. "Zažívame špekulatívnu módnu vlnu, ktorá môže vzbudzovať obavy," povedal Mersch v rozhovore pre Börsen-Zeitung. Keďže do bitcoinu investujú už aj banky, bankový dohľad musí pozorne preskúmať, aké veľké riziko to predstavuje. Mersch sa najviac obáva toho, že na tento trh vstúpia napríklad burzy, ktoré patria k infraštruktúre finančného trhu. "To skrýva veľké nebezpečenstvá pre finančnú stabilitu." ECB sa naopak nezaoberá potenciálnymi stratami investorov. "Pokiaľ ide o jednotlivých investorov, každý má slobodu vsádzať. Potom však nemôže, keď sa mu niečo nepodarí, prísť za nami s tým, že sme to mali zakázať a ochrániť ho samého pred sebou." Mersch, ktorý má v rámci Výkonnej rady na starosti hotovosť a platobný styk, tiež odmietol, že by 500-eurová bankovka, ktorú ECB prestane od roku 2018 emitovať, mohla po niekoľkých rokoch sláviť návrat. "Je len malá nádej, že obnovíme jej produkciu. Netreba sa snažiť vrátiť čas."


Ekvádoru pomohli sankcie. Stal sa najväčším vývozcom banánov do Ruska

Ekvádor na tamojšom trhu stále ťahá za kratší koniec v porovnaní s Kolumbiou, Peru, či stredoamerickými štátmi.

BRATISLAVA. Ekonomické sankcie proti Rusku sa stali šancou pre Ekvádor, aby ovládol trh s banánmi v Rusku. V rozhovore pre TASR to povedala generálna manažérka Združenia malých producentov banánov v El Guabo v Ekvádore Lianne Zoeteweijová. "Nebolo to však bez komplikácií, lebo sankcie znamenali veľké oslabenie dolára voči rubľu, a to predražilo aj dovážané banány, čím sa znížila ich spotreba. Napriek tomu však väčšina banánov v Rusku počas sankcií pochádza z Ekvádoru," uviedla Zoeteweijová. Ekvádor totiž v porovnaní so svojimi juhoamerickými konkurentmi Kolumbiou a Peru podpísal neskôr preferenčnú obchodnú dohodu s EÚ. Platí len od januára 2017. "Preto na tamojšom trhu stále ťaháme za kratší koniec v porovnaní s Kolumbiou, Peru, či stredoamerickými štátmi. Tie nás predbehli o dva až tri roky a táto strata nás stále poškodzuje. Preto sme hľadali možnosti presadiť sa aj inde v Európe, mimo EÚ," konštatovala Zoeteweijová, ktorá zastupuje združenie vyvážajúce banány prostredníctvom schémy fair trade, férového obchodovania. Aj vďaka nemu sa globálny trh s banánmi mení k lepšiemu. "Dokážeme s odberateľmi uzatvárať ročné kontrakty, čo je pre nás veľmi pozitívny posun, pretože v minulosti išlo len o týždňové zmluvy na dodávky. Ceny sa na týždennej báze často menili. Trh bol nestabilný a veľmi nevýhodný pre malých dodávateľov, pretože veľkí odberatelia, ako sú obchodné reťazce, vždy tlačili na čo najnižšie ceny," vysvetlila Zoeteweijová. Stabilné kontrakty znamenajú pre malých pestovateľov finančnú istotu. "Môžeme lepšie finančne plánovať a aj sa uchádzať v banke o úvery, pretože vieme dokladovať pravidelné príjmy. Tento systém zlepšuje aj životný štandard malých pestovateľov, ktorí dokážu lepšie zabezpečiť svoje rodiny. Hoci sa na svetovom trhu stále objavuje veľa týždňových kontraktov, už aj veľkí producenti chápu, že do budúcnosti majú perspektívu skôr dlhšie zmluvy," zdôraznila Zoeteweijová, ktorá vidí vo férovom obchodovaní aj spôsob, ako znižovať regionálne rozdiely v krajine. "Migrácia do miest sa v našom regióne zastavila. Práve naopak, ľudia sa dokonca vracajú na vidiek, a to nielen z ekvádorských miest, ale aj zo Španielska alebo z USA. Láka ich to, že môžu mať dobrú prácu v miestach, odkiaľ pochádzajú," dodala Zoeteweijová.


Novým pakistanským premiérom sa stal Imrán Chán

Chánova strana zvíťazila v júlových voľbách, väčšinu však nezískala.

ISLAMABAD. Bývalá kriketová hviezda Imrán Chán zložil v sobotu prísahu ako nový premiér Pakistanu po víťazstve jeho strany v júlových voľbách. Informovali o tom tlačové agentúry AP a DPA. Chán zložil prísahu do rúk pakistanského prezidenta Mammúna Husajna počas ceremónie v prezidentskom paláci v hlavnom meste Islamabad, ktorú naživo odvysielali pakistanské štátne televízne stanice. Na ceremónii sa zúčastnilo množstvo politických i armádnych predstaviteľov, bývalých športových hviezd či diplomatov. Poslanci pakistanského parlamentu potvrdili Chána v piatok vo funkcii premiéra. Na tento post ho nominovalo jeho Pakistanské hnutie za spravodlivosť (PTI), ktoré zvíťazilo v júlových parlamentných voľbách. Za Chána hlasovalo 176 poslancov parlamentu, proti bolo 96 zákonodarcov. Jeho hnutie PTI získalo v 342-člennom parlamente 158 kresiel a bude nový kabinet. Aj keď nemá väčšinu, pokúsi sa zostaviť koaličnú vládu. Podľa konečných výsledkov parlamentných volieb z 25. júla získala dosiaľ vládnuca Pakistanská moslimská liga (PML-N) bývalého premiéra Naváza Šarífa, ktorý je momentálne vo väzbe pre obvinenie z korupcie, 82 parlamentných kresiel.


Prezident radí sudcom, aby volili tých čo budú robiť profesii dobré meno

Sudcov čakajú 23. mája voľby, spomedzi 17 kandidátov vyberú ôsmich.

BRATISLAVA. Prezident Andrej Kiska radí sudom, ktorých 23. mája čaká voľba nových členov Súdnej rady SR, aby boli nám ostatným príkladom a volili uvážlivo. „Voľte tých, ktorí si budú ctiť pravidlá a robiť vašej profesii dobré meno. Autority, ktorí dokážu trpezlivo, vecne a slušne komunikovať s verejnosťou,“ uviedol prezident pri minulotýždňovom vymenovávaní nových sudcov. Do 18-člennej rady budú vyberať osem nových zástupcov a prezident verí, že vyberú „ osobnosti, ktoré budú príkladom pokory a rešpektu k súdnej moci a zanietenosti pre zvyšovanie dôvery ľudí na Slovensku v spravodlivosť.“ Je osobitne dôležitou otázkou, koho si sudcovia vyberú, aby ich reprezentoval smerom k verejnosti. Dôvera je postavená aj na symboloch aj na a ľuďoch. „A vás všetkých budú posudzovať aj podľa toho, ako sa správajú predstavitelia justície na najviditeľnejších a najdôležitejších pozíciách,“ zdôraznil Kiska. To, že noví členovia rady môžu zásadne ovplyvniť smerovanie slovenského súdnictva, si myslí aj Peter Wilfling z Via iuris. Súdna rada totiž rozhoduje o najdôležitejších veciach v súdnictve. Volí predsedu Najvyššieho súdu SR, ale rozhoduje napríklad aj o tom, koho navrhne prezidentovi na vymenovanie za nových sudcov. Súdna rada v podstate rozhoduje o tom, akým ľuďom bude zverená úloha presadzovať spravodlivosť na Slovensku, zdôraznil v minulosti v súvislosti s májovou voľbou. Súdnu radu tento rok čaká výrazná personálna výmena, najprv sudcovia 23. mája zvolia osem členov zo svojich radov. V júni uplynie funkčné obdobie nominantke parlamentu Alene Šiškovej, v septembri dvom nominantom vlády Eve Fulcovej a Ľubošovi Sádovskému. Medzi tými, komu sa končí funkčné obdobie, je aj predsedníčka rady Jana Bajánková, ktorá však už nemôže do rady kandidovať. Mandát uplynie aj podpredsedovi rady Jánovi Vankovi, ktorý je zároveň predsedom nitrianskeho krajského súdu. Po zmene legislatívy funkcionári súdov do rady už nemôžu kandidovať. Rada bude po voľbách teda hľadať aj nového predsedu a podpredsedu. Kompletný zoznam kandidátov je zverejnený na internetovej stránke Súdnej rady SR.


Členovia Únie prijali novú smernicu na boj proti terorizmu

BRUSEL. Smernicu obsahujúcu nové nástroje na boj proti terorizmu v utorok definitívne schválili členské štáty Únie. Legislatíva označuje za trestné akékoľvek konanie súvisiace s prípravou teroristických útokov, umožňuje reagovať na nové typy hrozieb a aktualizuje pravidlá, ktoré platia v Únii v súčasnosti. Po novom má byť trestné cestovanie do zahraničia s cieľom pripojiť sa k teroristickej skupine a návrat do Únie s úmyslom podniknúť útok. To isté sa týka aj výcviku a účasti na výcviku s cieľom spáchať teroristické činy. Trestné bude aj pomáhanie, navádzanie, podnecovanie na spáchanie útoku a podpora či financovanie teroristických skupín. Legislatíva obsahuje aj nové pravidlá pomoci obetiam teroristických útokov a ich blízkym. Členským štátom ukladá povinnosť zabezpečiť okamžitú lekársku a psychologickú pomoc ľuďom zasiahnutým útokmi, ako aj asistenciu rodinám pri zisťovaní miesta hospitalizácie ich príbuzného a pri presune z miesta útoku do vlasti. Štáty budú musieť poškodeným poskytnúť právne a finančné poradenstvo pri uplatňovaní si nároku na škodu. Dánska sa smernica netýka. Pre Spojené kráľovstvo a Írsko nie je automaticky právne záväzná, ale tieto dve krajiny môžu eurokomisii ohlásiť, či budú pravidlá platiť aj na ich území. Po zverejnení v úradnom vestníku EÚ budú mať členské štáty 18 mesiacov na zapracovanie smernice do legislatívy na národnej úrovni. Nové celoeurópske pravidlá majú zlepšiť bezpečnosti zdravotníckych pomôcok v prospech pacientov, pričom má byť zachovaný včasný prístup k inovatívnym zdravotníckym riešeniam. Dva nové predpisy - pre zdravotnícke pomôcky a diagnostické zdravotnícke pomôcky in vitro - schválila Rada EÚ pre všeobecné záležitosti. Nové pravidlá majú umožniť Európanom držať krok s najnovším technickým vývojom.


Café Európa: Prečo nevieme riešiť integráciu Rómov?

Prečo sa búria rodičia proti zmiešaným triedam a prečo stále pri Rómoch zlyhávame? Diskusia naživo.

Čo robíme pri snahe o integráciu Rómov nesprávne? Prečo dlhodobo zlyhávame, napriek množstvu vynaložených prostriedkov? Ako je možné, že v našom školstve ešte stále funguje segregácia? Prečo sa rodičia "bielych" detí búria proti tomu, aby boli triedy zmiešané? Diskutujú: Ábel Ravasz, splnomocnenec vlády SR pre rómske komunity Klára Orgovánová, riaditeľka Rómskeho Inštitútu  Martin Brňak, odborník na chudobu a rezidenčnú segregáciuModeruje: Vladimír Bilčík (Slovak Foreign Policy Association) Hlavný organizátor diskusie: Zastúpenie Európskej komisie na Slovensku, spoluorganizátor diskusie: Slovak Foreign Policy Association, partner diskusie: Hanns Seidel Stiftung Slowakei - Nadácia Hannsa Seidela Slovensko mediálni partneri: EurActiv.sk a SME.


Danko navštívil Nemecko. Záujmom je udržať V4 ako relevantného hráča, tvrdí

Predseda parlamentu dodal, že V4 je na prvom mieste spomedzi obchodných partnerov Nemecka.

BRATISLAVA. Naším prvoradým záujmom bude udržať V4 v európskom hlavnom prúde ako konštruktívneho a relevantného hráča, a to najmä v celkovom kontexte diskusií o budúcnosti EÚ, V4 ostáva pre nás naďalej prioritným regionálnym formátom pri hľadaní spojencov, povedal predseda parlamentu Andrej Danko na pracovnej ceste v Spolkovej republike Nemecko. Ako agentúru SITA informoval odbor komunikácie Kancelárie NR SR, Andrej Danko pozval na stretnutie predsedov parlamentov štátov V4 aj predsedu Nemeckého spolkového snemu Wolfganga Schäubleho. „Našu spoluprácu chceme aj naďalej usmerňovať tak, aby nás partneri v EÚ vnímali ako konštruktívnu a spolupracujúcu skupinu. Úspešným príkladom presadenia záujmov V4 je odmietnutie dvojakej kvality potravín v rámci spoločného trhu EÚ,“ vyjadril sa predseda parlamentu. Podľa jeho slov je región Visegrádskej štvorky ekonomicky silný, v čom zohrali podstatnú úlohu investície z kohéznych fondov EÚ a naši kľúčoví hospodárski partneri, akým je aj Nemecko. Dodal, že V4 je na prvom mieste spomedzi všetkých obchodných partnerov Nemecka.